MACAU SCAM: 65 KES BABITKAN PENGELUARAN TABUNG HAJI, KERUGIAN RM3.6 JUTA

KUALA LUMPUR: Polis Diraja Malaysia telah mengesan taktik baharu sindiket Macau Scam untuk mengeluarkan wang daripada akaun Tabung Haji mangsa yang dihubungkan dengan akaun bank konvensional.

Pengarah Jabatan Siasatan Jenayah Komersil, Datuk Mohd Kamarudin Md Din berkata, setakat ini pihaknya telah mengesan 65 kes seumpama itu melibatkan kerugian berjumlah RM3,599,275.46.

Mohd Kamarudin berkata, siasatan pihaknya mendapati perkara itu berlaku apabila mangsa mendedahkan maklumat perbankan mereka kepada individu tidak dikenali yang menyamar sebagai anggota pihak berkuasa.

“Kemudahan fasiliti perbankan internet Tabung Haji yang dihubungkan dengan bank-bank konvensional yang lain telah membolehkan perkara ini berlaku.

“Sindiket ini terlebih dahulu akan membuat panggilan dan menakutkan mangsa dengan dakwaan terlibat dalam aktiviti jenayah dan tunggakan kad kredit dan untuk tujuan siasatan mangsa perlu mendedahkan maklumat perbankannya,” katanya dalam kenyataan di sini hari ini.

Menurut Mohd Kamarudin, susulan pendedahan maklumat perbankan itu, mangsa bukan sahaja kehilangan duit dalam akaun bank konvensional kepada sindiket itu tetapi juga duit dalam akaun Tabung Haji yang dihubungkan dengan bank konvensional berkenaan.

Beliau mengingatkan orang ramai agar tidak mendedahkan maklumat perbankan masing-masing dan menghubungi  CCID Scam Response Center di talian 03-26101559 atau 03-26101599 untuk sebarang nasihat dan maklumat lanjut. –AlHijrah Online


503 HARI YANG PENUH BERERTI – ZULKIFLI

KUALA LUMPUR: Datuk Dr Zulkifli Mohamad Al-Bakri tampil meluahkan penghargaan atas kepercayaan yang diberikan ke atasnya untuk memegang portfolio Menteri di Jabatan Perdana Menteri (Hal Ehwal Agama).

Tempoh 503 hari atau 17 bulan 6 hari menyandang jawatan itu katanya penuh bererti.

“Amanah yang saya terima dengan lantikan oleh Duli Yang Maha Mulia Seri Paduka Baginda Yang di-Pertuan Agong sebagai senator dan menteri adalah tanggungjawab dan penghormatan yang dilaksanakan sedaya upaya saya. Menjunjung kasih atas kepercayaan tuanku kepada patik pacal yang senantiasa mendoakan kebaikan buat tuanku.

“Sekalung penghargaan kepada Perdana Menteri kerana memberi sepenuh keyakinan kepada saya untuk menyumbang kepada negara. Begitu juga tidak dilupakan rakan-rakan kabinet yang sentiasa memberi sokongan,” katanya dalam catatan di Facebook.

Beliau turut menzahirkan penghargaan kepada semua Pihak Berkuasa Agama Negeri yang memberikan kerjasama penuh bagi semua urusan hal ehwal Islam melibatkan persekutuan dan negeri demi manfaat rakyat khususnya umat Islam.

“RM591.9 juta telah diagihkan bermula Mac 2020 hingga hari ini melalui inisiatif #Musaadah sejak bermulanya pandemik COVID-19 oleh agensi-agensi agama di bawah tanggungjawab saya. Saya minta mereka teruskan walaupun saya telah tiada.

“Semua inisiatif kami sepanjang 2002-2021 akan saya bentangkan dalam minggu ini, insya-Allah. Rakyat perlu tahu ke mana setiap sen zakat, infaq, waqaf yang mereka salurkan melalui kami.

“Terjemahan Sahih al-Bukhari, Tafsir al-Qur’an al-Bayan dan Terjemahan al-Quran versi al-Bayan adalah hadiah buat seluruh umat Islam di Malaysia. Insya-Allah, tiga kitab yang pasti menempa sejarah dalam pentadbiran Kerajaan Persekutuan ini sedang dalam urusan percetakan. Saya akan maklumkan perkembangannya dari semasa ke semasa,” katanya lagi.

Zulkifli turut memohon maaf kepada rakyat Malaysia atas kelemahan dan kekurangannya sepanjang berkhidmat sebagai menteri.

“Mohon maaf atas segala kekurangan dan kelemahan saya sepanjang 17 bulan 6 hari ini. Terima kasih kepada semua rakyat Malaysia. Saya sayang anda semua,” katanya.

Perdana Menteri Tan Sri Muhyiddin Yassin hari ini mengumumkan peletakan jawatan sebagai perdana menteri dan jawatan seluruh ahli Jemaah Menteri. — AlHijrah Online


PARTI LIAR: LIMA PASANGAN BERSANTAI ‘KANTOI’ DADAH

KUALA LUMPUR: Sekumpulan individu termasuk seorang penjawat awam diberkas ketika leka berpesta liar di dalam sebuah unit apartmen mewah dekat Jalan Imbi, Bukit Bintang, di sini.

Jumlah keseluruhan kompaun yang dikenakan kira-kira RM42,000.

Saksikan laporan penuh dalam Berita Alhijrah 25 Julai.–AlHijrah Online


TABURAN HUJAN TINGGI, RISIKO BANJIR, PRU15 TIDAK SESUAI TAHUN INI

SUNGAI PETANI: Menteri Alam Sekitar dan Air Datuk Seri Tuan Ibrahim Tuan Man berkata Pilihan Raya Umum ke-15 (PRU15) tidak sesuai diadakan pada tahun ini disebabkan taburan hujan tinggi dan risiko bencana banjir yang dijangka berlaku pada pertengahan November ini.

Beliau berkata berdasarkan ramalan keadaan cuaca yang dikeluarkan Jabatan Meteorologi Malaysia sebelum ini, negara akan menerima taburan hujan yang lebih pada pertengahan November ini berbanding bulan-bulan lain.

“Kalau buat PRU masa ini memang tidak sesuai…Kalau buat PRU, anggota polis kena jaga peti undi, mana hendak jaga keselamatan rakyat yang terjejas akibat bencana banjir lagi. Tambahan pula, jumlah anggota polis tidak cukup untuk tampung semua ini,” katanya.

Timbalan Presiden PAS itu berkata demikian kepada pemberita selepas merasmikan Sambutan Hari Sungai Sedunia Peringkat Kebangsaan 2022 dan Sambutan 90 Tahun Jabatan Pengairan dan Saliran (JPS) di Lembangan Sungai Muda, di sini hari ini.

Tuan Ibrahim berkata selain situasi kini tidak mendesak untuk diadakan pilihan raya, PRU15 juga perlu dibuat dan dirancang dengan berhati-hati supaya tidak menimbulkan sebarang mudarat dan masalah kepada semua pihak terutamanya rakyat.–AlHijrah Online


PSM TAK ARAH GUNA PENYODOK, KADBOD BUANG AIR BERTAKUNG DI STADIUM NASIONAL

KUALA LUMPUR: Perbadanan Stadium Malaysia (PSM) tidak mengeluarkan arahan supaya penyodok dan kadbod digunakan untuk mengalirkan air keluar dari padang sebelum aksi kelayakan Piala Asia 2023 antara Malaysia dan Bahrain di Stadium Nasional di Bukit Jalil, semalam.

Ketua Pegawai Eksekutif PSM Mohd Faidz Sanusi berkata tindakan mengeluarkan air secara manual itu tidak sepatutnya dilakukan kerana ‘venue’ tersebut mempunyai sistem perparitan yang berfungsi dengan baik untuk mengalirkan air yang bertakung di padang.

“PSM memang tidak mencadangkan mengeluarkan air secara manual seperti itu terutama sekali menggunakan penyodok dan kadbod seperti membersihkan lantai…sepatutnya tidak begitu.

“Padang ini ada sistem perparitan dan kalau tengok bila perlawanan bermula tiada lagi kelihatan air bertakung kerana ia memerlukan masa untuk air surut keluar,” katanya ketika dihubungi Bernama, hari ini.

Semalam, tular beberapa petugas dilihat menggunakan penyodok dan kadbod dalam usaha mengatasi masalah air bertakung di Stadium Nasional selepas hujan lebat yang mengakibatkan hampir sepenuhnya permukaan padang digenangi air.

Mengulas lanjut, Mohd Faidz berkata sistem perparitan di Stadium Nasional membolehkan permukaan padang yang bertakung kembali normal dalam tempoh 15 minit selepas hujan berhenti sementara sekiranya hujan lebat disusuli hujan renyai ia mengambil masa antara 20 hingga 25 minit untuk air surut.

Beliau berkata permukaan padang menjadi lebih teruk akibat penggunaan penyodok dan kadbod untuk mengeluarkan air kerana ia merosakkan rumput.

“Ini seperti hendak mengeringkan rambut menggunakan sikat… anda menggunakan peralatan yang tidak sepatutnya, tak perlu gunakan alatan kerana ada parit di bawah itu yang akan mengalirkan air keluar,” katanya.

Sementara itu, PSM dalam kenyataan menyatakan komitmen mereka untuk bekerjasama dengan Persatuan Bola Sepak Malaysia (FAM) dan Konfederasi Bola Sepak Asia (AFC) bagi memastikan baki perlawanan kelayakan Piala Asia 2023 berlangsung dengan lebih baik dan teratur.

PSM menjelaskan pihaknya bersama Kementerian Belia dan Sukan akan memulakan proses penukaran permukaan padang Stadium Nasional yang dijadual bermula suku pertama tahun depan selain kerja-kerja penambahbaikan lain sejurus tamat komitmen acara-acara lain tahun ini.–AlHijrah Online


GUNUNG MERAPI MELETUS, DEBU LEDAKAN CECAH 6KM

PULAU JAWA: Gunung Merapi yang merupakan gunung berapi paling aktif di Indonesia meletus semalam.

Letusan tersebut menyebabkan debu meledak sehingga ketinggian enam kilometer (km).

Menurut Reuters, penduduk tempatan dilarang untuk melakukan sebarang aktiviti dalam jarak 3km dari lokasi Gunung Merapi.

Setakat ini, tiada sebarang kecederaan dilaporkan dalam kejadian berkenaan.

Berdasarkan laporan hujan turun selepas gunung merapi meledak yang membantu mengurangkan debu merebak.

Namun begitu Pakar Gunung Berapi Tempatan, Heru, memaklumkan cuaca hujan tidak dapat menghalang letusan gunung berapi.

“Cuaca tidak memberi sebarang kesan kepada aktiviti gunung berapi. Walaupun hujan jumlah magma akan tetap tinggi dan lava berpotensi untuk mengalir keluar,” kata Heru.

Gunung Merapi setinggi 2930 meter merupakan salah satu daripada 129 gunung berapi yang aktif di Indonesia dan telah beberapa kali meletus.

Letusan besar Gunung Merapi pada 2010 meragut lebih 300 nyawa dan menyebabkan kira-kira 280,000 penduduk terpaksa berpindah. — AlHijrah Online


SIDANG KEMUNCAK KL CARI PENYELESAIAN ISU DIHADAPI DUNIA ISLAM

KUALA LUMPUR: Sidang Kemuncak Kuala Lumpur (KL) 2019 yang diadakan minggu ini berobjektif untuk mengembalikan semula kegemilangan dunia Islam dan peradaban Islam.

Pengkritik mungkin meragui akan cita-cita murni itu, tetapi Perdana Menteri yang juga Pengerusi sidang kemuncak ini Tun Dr Mahathir Mohamad nampaknya bersedia untuk mengetengahkan seruan penyatuan untuk dunia Islam berjuang mendapatkan semula kegemilangan yang pernah dikecapi dahulu.

“Kita sentiasa mengimbas kembali betapa hebat, kaya dan berkuasanya peradaban Islam dahulu. Ia adalah satu bab dalam sejarah dan kita menginginkannya untuk kembali. Ia akan kekal menjadi satu keinginan melainkan kita melakukan sesuatu,” katanya dalam mesej di laman web acara itu, klsummit.my menjelang sidang kemuncak itu di ibu negara Malaysia.

Laluan di depan tidak mungkin mudah, melihat kepada keadaan semasa yang dunia Islam dan umat Islam sedang hadapi. Tetapi, sepertimana yang dikatakan perdana menteri, mereka perlu mulakannya.

Pemimpin berusia 94 tahun itu berkata cabaran dikaitkan dengan negara-negara Islam termasuk tadbir urus yang teruk, rasuah dan dilihat sebagai tempat latihan keganasan.

“Kita boleh terus melaungkan bahawa tanggapan seperti itu, terutamanya tempat latihan keganasan, sebagai propaganda anti-Islam yang tidak mempunyai perasaan. Kita tahu bahawa ia benar tetapi kelemahan dan perpecahan kita telah memberi kepercayaan kepada propaganda ini,” kata Dr Mahathir.

Pelbagai konflik melibatkan negara Islam juga tidak terlepas daripada pengamatan Perdana Menteri Malaysia itu.

“Kita mengisytiharkan bahawa semua umat Islam adalah bersaudara tetapi negara kita terlibat dengan perang saudara yang tidak berkesudahan, perang mazhab, perang dengan negara jiran Islam dan mengundang negara bukan Islam untuk membantu kita dalam peperangan dengan sesama Islam,” katanya.

Di samping itu, beliau berkata, umat Islam akhirnya terdampar di negara-negara yang dikuasai oleh agama lain, dengan nasib mereka bergantung kepada belas kasihan negara berkenaan.

Sidang Kemuncak KL yang berlangsung pada Rabu hingga Sabtu ini, tercetus daripada situasi ini kerana Dr Mahathir menegaskan bahawa sidang kemuncak ini bersungguh-sungguh mahu menyumbang ke arah memperbaiki keadaan hal ehwal umat dan negara Islam.

Antara pemimpin Islam yang dijangka menyertai Dr Mahathir pada sidang kemuncak yang diadakan di Pusat Konvensyen Kuala Lumpur di sini ialah Emir Qatar Sheikh Tamim bin Hamad Al Thani, Presiden Turki Recep Tayyip Erdogan, Perdana Menteri Pakistan Imran Khan dan Presiden Iran Hassan Rouhani.

Prosiding di Sidang Kemuncak KL itu membabitkan tujuh tema utama iaitu pembangunan dan kedaulatan; integriti dan tadbir urus baik; budaya dan identiti; keadilan dan kebebasan; keamanan, keselamatan dan pertahanan; perdagangan dan pelaburan; dan teknologi dan tadbir urus internet.

Pemimpin Islam bersama-sama para ilmuan, cendekiawan dan golongan pemikir akan berbincang dan mencari penyelesaian baharu dan boleh digunakan untuk menangani masalah yang membelenggu dunia Islam.

Dr Mahathir menekankan perlunya inisiatif Sidang Kemuncak KL disokong oleh kerajaan-kerajaan Islam agar ia membuahkan hasil.

“Tidak kira betapa banyak idea yang cemerlang dihasilkan menerusi sidang kemuncak ini, tanpa sokongan pemimpin dan kerajaan negara Islam, idea ini akan tetap menjadi idea.

“Adalah menjadi harapan saya bahawa peserta Sidang Kemuncak KL akan mengambil cabaran ini untuk memastikan semua deklarasi dan keputusan kita menjadi realiti,” kata perdana menteri.

Upacara perasmian Sidang Kemuncak KL pada Khamis ini dijangka disempurnakan oleh Yang di-Pertuan Agong Al-Sultan Abdullah Riayatuddin Al-Mustafa Billah Shah.

Sidang kemuncak ini akan didahului oleh Sidang Kemuncak Belia KL yang diadakan esok dan Rabu. — BERNAMA


POLIS BANTUAN MAUT DIREMPUH KETIKA BANTU KERETA ROSAK

BATU KAWAN: Seorang anggota polis bantuan Jambatan Kedua Sdn Bhd (JKSB) maut dalam kemalangan ketika sedang bertugas membantu sebuah kereta yang rosak di atas Jambatan Sultan Abdul Halim Mu’adzam Shah awal pagi tadi.

JKSB dalam kenyataan hari ini memaklumkan ketika kejadian, Musyiri Bakar, 49, berada di kawasan berkenaan untuk membantu kereta yang rosak di tepi jalan di Kilometer 11.6 dari Batu Kawan menghala ke Batu Maung.

“Kemalangan itu berlaku apabila sebuah lori lima tan dipercayai hilang kawalan dan melanggar kenderaan peronda polis bantuan JKSB (Toyota Hilux) menyebabkan mangsa yang berada di hadapan kenderaan berkenaan tercampak ke lorong motosikal.

“Mangsa kemudiannya dilanggar sebuah motosikal yang turut melalui kawasan tersebut dan meninggal dunia di lokasi kejadian akibat kecederaan parah,” menurut kenyataan itu.

Penunggang motosikal dilaporkan cedera ringan manakala pemandu lori dan pemandu Perodua Viva tidak mengalami sebarang kecederaan.

Pihak JKSB masih menunggu siasatan lanjut daripada pihak polis berhubung kejadian  berkenaan. –AlHijrah Online


PUTERA MAHKOTA ARAB SAUDI BANTAH TINDAKAN PAKSA PENDUDUK PALESTIN BERPINDAH

ANKARA: Putera Mahkota Arab Saudi Mohammed bin Salman pada Jumaat mengulangi bantahan negaranya terhadap pemindahan secara paksa penduduk Palestin di Semenanjung Gaza.

Semasa mengadakan panggilan telefon dengan Perdana Menteri Kanada Justin Trudeau, baginda menggalakkan agar pelbagai usaha dibuat untuk meredakan situasi di Gaza dan memastikan keganasan tidak merebak, lapor Agensi Anadolu (AA).

Baginda turut menggesa kepungan ke atas Gaza di tarik balik bagi membolehkan bantuan perubatan dan bantuan lain dapat disalurkan.

Sementara itu, pejabat Trudeau dalam satu kenyataan berkata kedua-dua pemimpin berkenaan membincangkan situasi di Gaza serta implikasi keselamatan serantau akibat konflik berkenaan.

Kedua-dua pemimpin menyuarakan kebimbangan mengenai kesan kemanusiaan dan menekankan kepentingan semua pihak untuk melindungi orang awam serta memastikan akses kemanusiaan ke kawasan terjejas.

Trudeau turut mengulangi sokongan Kanada terhadap penyelesaian dua negara dan hak untuk hidup dengan aman dan selamat.–AlHijrah Online


JUAL SIJIL VAKSIN PALSU, SAMPAI BILA KEMELUT COVID-19 AKAN BERAKHIR? – SULTAN SELANGOR

KLANG: Sultan Selangor Sultan Sharafuddin Idris Shah Alhaj meminta pihak-pihak berkuasa di Selangor menyiasat, menangkap dan mengambil tindakan tegas ke atas pengamal perubatan yang menawar serta menjual sijil digital vaksin COVID-19 palsu kepada orang awam.

Baginda turut menzahirkan rasa dukacita dan sangat prihatin apabila diberitahu berkenaan kegiatan yang tidak bermoral itu.

Dalam kenyataan di Facebook Selangor Royal Office, baginda terkejut dengan modus operandi (MO) seorang doktor pemilik sebuah klinik di Gombak dan enam orang pembantu klinik, yang tergamak mencemarkan etika kerja perubatan profesional.

Lebih mendukacitakan baginda, ada dalam kalangan pengamal perubatan yang terlibat dengan kegiatan ini adalah berbangsa Melayu dan serta beragama Islam, namun sanggup melakukan perkara keji dan berdosa itu demi memperoleh kekayaan segera.

“Menerusi siasatan awal, selain daripada memalsukan sijil vaksin COVID-19 menerusi sistem aplikasi MySejahtera, individu terlibat turut memberikan suntikan kosong dengan membuang cecair vaksin COVID-19 yang dibekalkan oleh Kementerian Kesihatan kepada 5,601 pelanggan yang terdiri daripada golongan antivaksin.

“Jika didapati bersalah, mereka (yang terlibat) ini harus dijatuhi hukuman paling berat,” titah baginda, hari ini.

Dalam masa yang sama, baginda amat kecewa dengan perkembangan terbaharu ini yang boleh menjejaskan usaha kerajaan dan Kementerian Kesihatan (KKM) untuk menghentikan penularan wabak COVID-19 di Malaysia.

Sultan Selangor turut mempersoalkan dengan tegas, sekiranya kegiatan sebegini terus berleluasa ditambah pula dengan kedegilan golongan antivaksin, bilakah kemelut wabak COVID-19 yang telah membelenggu dunia serta mengorbankan jutaan nyawa sejak dua tahun lalu ini akan berakhir.

“Rakyat di negara ini tidak akan mampu lagi berhadapan krisis kesihatan kesan daripada penularan wabak penyakit seperti COVID-19, yang telah melumpuhkan ekonomi dan menjejaskan kehidupan harian.

“Baginda berharap tidak ada pihak yang mengambil kesempatan untuk kepentingan peribadi semata-mata tanpa mempedulikan kesan buruk yang boleh berlaku terhadap masyarakat khususnya apabila membabitkan hal ehwal kesihatan awam,” titah baginda.—AlHijrah Online


KENAIKAN KOS HAJI DIHARAP SEIRING DENGAN KUALITI PERKHIDMATAN UNTUK JEMAAH

MAKKAH: Kenaikan kos mengerjakan haji tahun ini diharap seiring dengan kualiti perkhidmatan dan kebajikan yang bakal dinikmati jemaah.

Ketua Rombongan Haji Malaysia Datuk Seri Syed Saleh Syed Abdul Rahman berkata keadaan kenaikan kos bukan sahaja menjadi topik utama di tanah air tetapi juga negara lain, malah TH meletakkan harapan tinggi agar perjalanan haji tahun ini lebih baik dari sebelumnya.

“Perkara ini ada dibincangkan dengan negara-negara serantau bahawa kos haji yang meningkat begitu ketara berbanding tahun sebelum ini… ia disebabkan beberapa faktor luar kawalan seperti inflasi, percukaian dan sebagainya.

“Ada juga penambahbaikan perkhidmatan yang akan disediakan oleh pihak berkuasa Arab Saudi serta Muassasah Asia Tenggara. Ini adalah selaras dengan visi dan misi 2030 kerajaan Arab Saudi. Kita berharap kenaikan kos turut meningkatkan kualiti perkhidmatan khususnya semasa Masyair,” katanya.

Beliau berkata demikian ketika ditemui pemberita selepas majlis menyambut ketibaan 291 jemaah dari Madinah di hotel Land Premium, di sini, iaitu hotel kedua yang dibuka untuk jemaah Malaysia.

Menurut Syed Saleh perkhidmatan Makkah Route atau pra pelepasan untuk jemaah haji Malaysia juga adalah salah satu perkhidmatan terbaik, apatah lagi Malaysia terpilih di antara lima negara lain yang dipilih Arab Saudi.

Selain itu, kemudahan lain yang diharapkan ditambah baik termasuklah keselesaan di khemah sama ada di Arafah dan Mina, kemudahan tandas, kualiti sajian serta kelancaran pergerakan bas.

“Makkah Route mampu memberi kemudahaan dan keselesaan yang sangat baik kepada jemaah haji kita kerana apabila mereka sampai sahaja di lapangan terbang sama ada di Terminal Madinah atau Jeddah, mereka terus menaiki bas tanpa melalui imigresen, kastam dan tanpa perlu menunggu beg.

“Mereka juga akan terus menaiki bas ke hotel dan barangan mereka akan dihantar ke hotel masing-masing. Perkhidmatan tambah baik juga akan dirasai oleh jemaah ketika di Arafah dan Mina. Khemah adalah yang baharu serta mempunyai pendingin hawa,” katanya.

Tegas beliau, walaupun kos meningkat, hanya sebahagian sahaja ditanggung oleh jemaah haji manakala selebihnya diuruskan oleh TH melalui pelbagai pendapatan, pelaburan dan perniagaan, malah ia melibatkan perbelanjaan tambahan yang besar.

Jemaah yang telah berada di Madinah dan Makkah juga terpaksa berdepan dengan kenaikan harga makanan di restoran serta barangan lain.

“Sebenarnya kenaikan kos yang ketara ini turut melibatkan semua barangan dan perkhidmatan di Arab Saudi…bukan sahaja mengerjakan haji tetapi juga kehidupan harian. Jemaah akan rasai kenaikan harga barangan untuk mereka beli sebagai cenderahati apabila mereka balik ke tanah air nanti,” katanya.

Sementara itu 3,882 jemaah haji Malaysia telah selamat tiba di Madinah menerusi 15 penerbangan.

Seterusnya mereka akan tiba di Makkah secara berperingkat untuk mengerjakan umrah pertama serta mengikuti pelbagai program menarik yang dianjurkan pihak TH.

Sepertimana jemaah dari penerbangan lain, malam tadi kesemua mereka yang melalui penerbangan KT04 disambut meriah dengan menerima jambangan bunga, manisan serta dihidangkan dengan air zam-zam oleh pihak pengurusan.

Salah seorang jemaah, Isnaini Raman, 48, berkata beliau sangat teruja dan bersyukur kerana terpilih ke Tanah Suci, meskipun adakala rindu dengan keluarga apatah lagi suami tidak dapat menemaninya.

“Saya menerima tawaran haji pada 2020 tetapi tertangguh kerana COVID-19, alhamdullillah kali ini dapat dilaksanakan. Sukar nak digambarkan dengan kata-kata. Layanan dari pengurusan TH juga buat ramai jemaah terharu,” katanya.–AlHijrah Online


MALAYSIA KECAM KERAS SERANGAN ISRAEL KE ATAS GAZA

PUTRAJAYA: Malaysia mengecam keras serangan berterusan Israel ke atas wilayah Gaza yang mengorbankan orang awam, termasuk kanak-kanak Palestin.

Wisma Putra dalam kenyataan di sini hari ini berkata serangan Pasukan Pertahanan Israel (IDF) adalah keterlaluan dan tidak seimbang, menyalahi semua undang-undang antarabangsa.

“Malaysia mengulangi penentangannya terhadap kepungan Israel ke atas Gaza yang merupakan hukuman kolektif dan menyebabkan penderitaan dan kepayahan kepada warga Gaza dan badan bantuan kemanusiaan di wilayah itu, serta kawasan lain yang dijajah Israel.

“Malaysia menggesa masyarakat antarabangsa mengambil langkah serius untuk menamatkan penjajahan haram Israel dan penubuhan negara Palestin merdeka,” kata Wisma Putra.

Malaysia juga menggesa semua pihak mengekang tindakan dan menghormati perjanjian gencatan senjata untuk mengelakkan kehilangan nyawa orang awam. — AlHijrah Online/Syed Azwan Syed Ali


LELAKI NAIK ANGIN PECAH CERMIN KERETA DAN BARANG PERNIAGAAN

ALOR SETAR: Akibat tidak berpuas hati, seorang lelaki berang lalu bertindak memecahkan cermin kereta dan barangan perkakasan perniagaan milik jirannya di Taman Bee Bee Park, Simpang Kuala, Alor Setar.

Dalam kejadian jam 2.09 petang itu, lelaki berusia 52 tahun itu dikatakan bertindak demikian kerana jirannya berniaga bersebelahan rumah sehingga mengganggu ketenteramannya.

Ketua Polis Daerah Kota Setar, Asisten Komisioner Ahmad Shukri Mat Akhir berkata, berikutan itu, mangsa seorang lelaki berusia 46 tahun kemudian membuat laporan di Balai Polis Alor Setar selepas kejadian.

Beliau berkata, berikutan itu polis menahan suspek untuk membantu siasatan berhubung kejadian itu.

Polis turut merampas seketul bata berwarna kelabu yang dipercayai digunakan suspek untuk memecahkan cermin kereta.

Turut dirampas sebatang besi sepanjang kira-kira 75 sentimeter panjang yang digunakan suspek untuk memecah perkakas perniagaan milik mangsa.

Ahmad Shukri berkata, siasatan awal mendapati kejadian berlaku akibat tidak puas hati antara suspek dan mangsa namun polis masih menjalankan siasatan.

Suspek direman selama empat hari bermula hari ini untuk membantu siasatan.

Kes disiasat mengikut Seksyen 323/427 Kanun Keseksaan kerana mendatangkan kecederaan dan melakukan khianat.


KONFLIK PALESTIN-GAZA: MAJLIS KESELAMATAN PBB BERSIDANG SEMULA PADA ISNIN

NEW YORK:  Majlis Keselamatan Pertubuhan Bangsa-Bangsa Bersatu sekali lagi mengadakan mesyuarat tergempar pada Isnin bagi membincangkan konflik terkini ketika pengeboman berterusan tentera penceroboh Israel ke atas Gaza.

Pada sesi berkenaan, Pesuruhjaya Agensi Kerja dan Bantuan Pertubuhan Bangsa-Bangsa Bersatu bagi Pelarian Palestin (UNRWA) Philippe Lazzarini berkata hampir 70 peratus mereka yang terkorban di Gaza terdiri kanak-kanak dan wanita.

Hampir 3,200 kanak-kanak maut di Gaza dalam tempoh tiga minggu ini melebihi jumlah kanak-kanak yang terbunuh setiap tahun di seluruh zon konflik di dunia sejak 2019, lapor Agensi Berita Palestin (WAFA).

Lazzarini berkata konflik terbabit turut meragut 64 nyawa petugasnya sejak 7 Okt.

Beliau berkata selain Gaza, satu lagi konflik sedang berlaku di Tebing Barat termasuk Baitulmaqdis Timur dan kematian rakyat Palestin tahun ini adalah yang tertinggi sejak PBB mula menyimpan rekod bermula 2005.

Lazzarini berkata situasi kemanusiaan yang meruncing di Semenanjung Gaza, dengan bekalan ubat-ubatan, makanan, air dan bahan api semakin kehabisan, mendorong ribuan penduduk berpusu-pusu ke gudang bantuan dan pusat pengedaran UNRWA.

“Jika situasi bertambah meruncing mungkin mustahil bagi agensi PBB yang terbesar di Gaza itu mampu untuk terus beroperasi, apatah lagi untuk membawa masuk konvoi,” katanya.

Tahap kemusnahan dan krisis kemanusiaan di Gaza disifatkan belum pernah berlaku sebelum ini.

Walaupun separuh penduduk Gaza telah diarah berpindah ke selatan oleh tentera penceroboh Israel, sejumlah besar daripadanya terbunuh ketika mencari perlindungan.

“Berulang kali saya katakan dan saya akan ulang sekali lagi, tiada tempat yang selamat di Gaza,” kata Lazzarini.–AlHijrah Online


DARI QUARANTINE KE #QURANTIME

Di saat catatan ini dibuat, saya kira majoriti umat Islam di Malaysia sudah tahu yang solat Jumaat hari ini ditiadakan bagi mengekang penularan wabak COVID-19.

Umat Islam
sebaliknya diminta kekal di kediaman masing-masing dan menggantikan solat
Jumaat dengan solat zohor.

Ini bagi mematuhi Perintah Kawalan Pergerakan yang dikuatkuasakan sejak 18 Mac lalu dalam usaha Kerajaan Malaysia mengekang gelombang ketiga virus merbahaya itu daripada berlaku.

Realiti di Malaysia amat menggusarkan apabila saban hari jumlah kes jangkitan COVID-19 semakin meningkat dan terkini mencecah 900 kes dengan 110 kes baharu. Angka maut kekal dua mangsa akibat virus yang berasal dari Wuhan, China.

Di seluruh
dunia, lebih 229,000 individu dijangkiti dengan 9,377 kematian direkodkan
termasuk 86,254 kes telah sembuh.

Dua minggu lalu, siapa menyangka yang kita akan berada dalam situasi yang hampir sama dengan apa berlaku di Itali dan Iran akibat virus yang masih belum ditemui penawarnya.

Jumaat lalu, umat Islam masih lagi boleh berjemaah hinggalah ketibaan gelombang kedua COVID-19 yang sebahagian besarkan dikaitkan dengan Ijtimak Tabligh di Masjid Jamek Sri Petaling apabila ada dalam kalangan jemaahnya dijangkiti.

Di sebalik
kekalutan itu, ada hikmah yang mungkin hadir dalam bentuk ruang masa untuk kita
bersama-sama keluarga di rumah dan mendekatkan diri kepada pemilik kerajaan di langit
dan bumi, Allah swt.

Di sebalik kekosongan yang ada menjelang waktu zohor nanti, Jabatan Kemajuan Islam Malaysia (JAKIM), TV AlHijrah, Yayasan Warisan Ummah Ikhlas dan Sinar Harian bergabung tenaga untuk membawa sesi satu jam bersama Al-Quran yang akan disiarkan secara langsung di saluran 114 TV AlHijrah ke seluruh Malaysia.

Menjelang solat zohor di antara jam 12 tengah hari hingga jam 1 tengah hari nanti seluruh umat Islam di negara ini dijemput untuk menyertai Solidariti Malaysia #Qurantime @Quarantine iaitu manifestasi solidariti rakyat Malaysia ketika berdepan wabak COVID-19.

Di waktu itu,
umat Islam dijemput untuk bersama-sama membaca al-Quran di mana pun mereka
berada di hadapan kaca televisyen.

“Di dalam suasana takut, sedih, bimbang dan lemah yang menyelubungi rakyat saat ini, kita berharap Al-Quranlah yang memberikan kekuatan, penyejuk, petunjuk, panduan dan penyembuh kepada kita semu,” kata Pengasas Yayasan Warisan Ummah Ikhlas yang juga Penerbit Sinar Harian, Datuk Hussamuddin Yaacub dalam whatsapp yang viral semalam.

Apa yang menarik ialah surah Ar Rahman (Yang Maha Pemurah) dipilih sebagai surah yang akan dibacakan bersama-sama umat Islam nanti.

Surah Ar Rahman adalah surah ke-55 dari 114 surah dalam Al-Quran.

Saya kira
pemilihan surah ini bertepatan pada waktu genting yang dihadapi umat Islam di
Malaysia kerana surah ini secara umumnya mengingatkan kita untuk selalu bersyukur
di atas nikmat yang Allah berikan.

Surah ini secara peribadinya amat dekat dengan saya yang bergelumang dalam dunia kemanusiaan, khususnya ayat “fa biayyi aalaa-I robbikumaa tukadz-dzibaan” yang bermaksud “Maka nikmat Tuhanmu yang mana lagi kamu dustakan?”

Terasa diri ini amat kecil dan kerdil saat menyelami dan menghayati ayat ini mengenangkan betapa banyaknya nikmat yang Allah swt kurniakan kepada kita, termasuklah nikmat kehidupan itu sendiri.

Hakikatnya, Tuhan sedang menguji kita di saat genting ini dengan kebenaran dan kesabaran. Barangkali, ia peringatan Tuhan kepada kita bahawa nikmat dikurniakan itu boleh diambil pada bila-bila waktu.

Kelmarin, dalam
sesi 60 minit bersama Menteri di Jabatan Perdana Menteri (Hal Ehwal Agama), Senator
Datuk Dr Zulkifli Mohamad Al-Bakri ada ditanya mengenai hikmah umat Islam tidak
dapat berjemaah di masjid akibat wabak koronavirus.

Jawapan bekas Mufti Wilayah Persekutuan itu amat mengesankan saya yang ketika itu turut berada di studio TV AlHijrah bersama-sama Ketua Pegawai Eksekutif TV AlHIjrah, Namanzee Harris dan wakil pengurusan.

“Dengan berada di rumah itu (ketika ini) jauh lebih baik dan solatlah berjemaah dengan anak dan isteri dengan mengikut kadar dan keadaan terbaik,” kata menteri hal ehwal agama itu merujuk kepada Perintah Kawalan Pergerakan bagi mengekang penularan COVID-19.

Nampak remeh, tetapi
bilakah kali terakhir kita berjemaah dengan anak dan isteri di rumah?

“Siapkan Al-Quran bersama-sama kita  dan Insya-Allah kita akan gemakan Surah Ar-Rahman dari manapun kita berada, memahami apa mesej Allah kepada kita dan mengamalkannya dalam kehidupan kita dengan tekun.

“Kepada Allah kita hadapkan wajah kita. Dan kepada Allah jua kita memohon pertolongan untuk  memberikan kita kekuatan bagi menghadapi cabaran saat ini,” kata Hussamuddin yang juga Pengerusi AlHijrah Media Corporation (TV AlHijrah) merujuk kepada #Qurantime.

Sama-sama kita menjayakan Solidariti Malaysia #Qurantime @Quarantine yang akan disiarkan secara langsung di TV AlHijrah bermula jam 12 tengah hari nanti dan semoga kita beroleh kekuatan dalam ujian yang berat ini. – AlHijrah Online


LEBIH 100 SEKOLAH DI KELANTAN MOHON KHIDMAT PENGIRING KELUARKAN BAP

KOTA BHARU: Lebih 100 sekolah di Kelantan membuat permohonan bagi mendapatkan khidmat pegawal pengiring bagi mengelakkan perkara tidak diingini berlaku ketika mengambil wang Bantuan Awal Persekolahan (BAP) di bank.

Ketua Polis Kelantan Datuk Muhamad Zaki Harun berkata permohonan itu dibuat oleh guru besar bagi Sekolah Kebangsaan (SK) dan pengetua Sekolah Menengah Kebangsaan (SMK) bermula minggu lepas.

“Pihak polis mengambil perhatian serius terhadap permohonan berkenaan kerana ia membabitkan sejumlah wang yang besar.

“Kita nasihatkan supaya pihak sekolah buat permohonan ini untuk menjamin keselamatan ketika mengambil wang,” katanya kepada pemberita selepas Program Engagement Kor-Sukarelawan Polis Siswa/Siswi (SUKSIS)/SISKOR/ SISPA/PALAPES Darat dan Laut Universiti Malaysia Kelantan (UMK) bersama pelajar SMK Raja Sakti, di sini hari ini.

Muhamad Zaki berkata selain pihak sekolah, pihak lain yang memerlukan perkhidmatan pengiring untuk mengambil wang dalam jumlah yang besar juga boleh membuat permohonan berkenaan.

“Permohonan ini perlu dibuat awal bagi memudahkan pihak polis untuk membuat perancangan termasuk untuk mengelakkan waktu puncak yang akan berlakunya kesesakan jalan raya,” katanya.–AlHijrah Online


LIMA KELAS KAFA TULEN DILAKSANAKAN DI SEKOLAH TERPILIH DI PERAK

IPOH: Lima kelas Kelas Al-Quran dan Fardu Ain (KAFA) tulen telah dilaksanakan di sekolah-sekolah kebangsaan terpilih di negeri Perak bagi memastikan tiada murid tercicir, persidangan Dewan Undangan Negeri (DUN) diberitahu hari ini.

Menteri Besar Perak Datuk Seri Saarani Mohamad berkata ia melibatkan Sekolah Kebangsaan Seri Selama, Sekolah Kebangsaan Ulu Slim, Sekolah Kebangsaan Ganda Teluk Intan, Sekolah Kebangsaan Dato’ Sagor Kampung Gajah dan  Sekolah Kebangsaan Sungai Ramai Ayer Tawar.

“Kerajaan negeri juga mengiktiraf sijil Ujian Penilaian Kelas KAFA (UPKK) dan Sijil Rendah Agama Islam (SRAI) sebagai syarat utama permohonan kemasukan ke tingkatan satu Sekolah Menengah Agama Negeri,” katanya ketika menjawab soalan lisan Sallehuddin Abdullah (PAS-Selinsing) yang ingin tahu perancangan kerajaan negeri Perak berkaitan KAFA.

Beliau berkata sehingga kini, sebanyak 100,656 daripada 114,377 anak murid beragama Islam menyertai KAFA di sekolah-sekolah di seluruh negeri Perak.

Sementara itu, persidangan DUN dimaklumkan sehingga kini, sebanyak 75 daripada 176 tapak menara baharu telah siap selain penyediaan kemudahan infrastruktur komunikasi bagi perkhidmatan jalur lebar menggunakan teknologi satelit (BWA) di 73 lokasi di seluruh negeri.

Pengerusi Jawatankuasa Komunikasi, Multimedia dan NGO Mohd Azlan Helmi memaklumkan sebanyak dua satelit telah siap beroperasi di Kampung Orang Asli Balang dan Kampung Orang Asli Balang Satu.

Beliau menjawab soalan Hashim Bujang (Bersatu-Bukit Chandan) mengenai langkah-langkah untuk penambahbaikan mutu perkhidmatan kelajuan Internet di kawasan pinggiran bandar, luar bandar, kampung-kampung dan kawasan pedalaman termasuk kawasan Orang Asli. –AlHijrah Online


COVID-19: TV ALHIJRAH LANCAR RM7.65 JUTA PAKEJ STIMULUS IKLAN PERCUMA UNTUK IKS TERJEJAS

KUALA LUMPUR: AlHijrah Media Corporation hari ini melancarkan Pakej Stimulus Industri Kecil dan Sederhana (PSIKS-TVAH) bernilai RM7.65 juta dalam bentuk ruang siaran percuma kepada IKS terjejas akibat pelaksanaan Perintah Kawalan Pergerakan (PKP).

Melalui pakej stimulus TV AlHijrah itu, sekurang-kurangnya 300 IKS terjejas akan diberikan ruang pengiklanan dan hebahan percuma di platform TV AlHijrah melalui slot khas PSIKS-TVAH, termasuk di medium digital, bermula esok selama tiga bulan.

Ketua Pegawai Eksekutif TV AlHijrah, Namanzee Harris berkata pakej stimulus itu digerakkan di bawah inisiatif #MusaadadCOVID-19 yang digerakkan agensi-agensi di bawah Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri bagi menunjukkan solidariti kepada kelompok terjejas, khususnya IKS.

Katanya, ia juga sebagai menyahut seruan Perdana Menteri supaya syarikat berkaitan kerajaan (GLC) untuk membantu kelompok yang terjejas akibat pelaksanaan PKP bagi membantu mengekang penularan COVID-19.

“Kita tahu impak PKP (COVID-19) kepada IKS. Jika kita tidak bantu, mereka takkan mampu menjana ekonomi kepada semua pihak, termasuk penyiaran. Ia akan ada kesan domino effect.

“Kalau kita tak bantu IKS jana ekonomi, kita akan lihat permasalahan ekonomi lebih besar impak kepada peluang pekerjaan dan ekonomi (secara umumnya).

“Inilah masa untuk kita beri kembali kepada IKS supaya mereka boleh bangun semula,” kata Namanzee ketika mengumumkan inisiatif PSIKS-TVAH dalam siaran program Analisis khas dihoskan Syafinaz Yunus di TV AlHijrah di sini pagi ini.

Melalui inisiatif pakej stimulus ini, ruang pengiklanan percuma akan diberikan kepada IKS menerusi program bual bicara pagi, Assalamualaikum , setiap hari selama tiga bulan.

“Anggaran nilai siaran kempen yang berlangsung sehingga awal Jun 2020 ini berjumlah RM7.65 juta. Ini bermaksud setiap usahawan IKS diberikan slot percuma bernilai RM30,000 setiap seorang,” kata Namanzee.

Setiap hari tiga usahawan IKS akan dipaparkan di dua platform promosi TV AlHijrah iaitu Assalam Biz menerusi Skype dan platform online di Facebook TV AlHijrah.

“Industri terkesan boleh dapatkan airtime secara percuma. Kita akan beri sokongan hebahan di televisyen dan digital untuk bantu,” kata Namanzee mengalu-alukan kerjasama rakan strategik dalam menjayakan pakej stimulus ini.

Setakat ini, dua rakan strategik tampil bersama-sama TV AlHijrah untuk membantu IKS terjejas iaitu platform penjualan digital, Slurp! dan platform khidmat penghantaran, Helpy.

Setakat ini, Malaysia merekodkan 3,116 kes jangkitan wabak COVID-19 dengan 50 maut. Daripada jumlah itu, 105 kes dirawat di ICU dengan 54 pesakit memerlukan bantuan pernafasan.

Kerajaan menguatkuasakan PKP bermula 18 Mac hingga 14 April depan bagi membendung penularan wabak COVID-19 yang secara langsung menjejaskan ekonomi rakyat dan negara, termasuk IKS. – AlHijrah Online/ Syed Azwan Syed Ali


LEBIH 500 COOPMART AKAN DITUBUHKAN

PUTRAJAYA: Lebih 500 kedai koperasi (Coopmart) yang diusahakan menerusi pelbagai jenis koperasi akan ditubuhkan di seluruh negara bagi membolehkan ahli koperasi menjana pendapatan serta membantu meringankan beban kos sara hidup Keluarga Malaysia, kata Perdana Menteri.

Datuk Seri Ismail Sabri Yaakob berkata penubuhan Coopmart itu adalah kerana kerajaan menyedari peranan besar yang mampu dimainkan oleh koperasi kepada Keluarga Malaysia.

Beliau berkata kedai koperasi itu bukan sahaja membolehkan ahli koperasinya menjana pendapatan melalui dividen, malah menawarkan barangan keperluan asas serta pelbagai produk lain kepada penduduk setempat dengan harga yang rendah dan berpatutan.

“Langkah ini dapat memastikan manfaatnya dirasai seluruh Keluarga Malaysia terutamanya di kawasan luar bandar dan kawasan yang majoriti penduduknya adalah golongan B40 selain juga ahli-ahli koperasi, para pengguna dan usahawan yang terlibat dalam rantaian bekalan ini,” katanya ketika melancarkan Coopmart dan Coop Community Mart Koperasi Pudina Putrajaya Bhd di sini hari ini.

Ismail Sabri berkata Coopmart akan mendapat bekalan langsung daripada pembekal koperasi seperti Angkatan Koperasi Kebangsaan Malaysia Berhad (ANGKASA) dan pembekal lain.

Beliau berkata kerajaan menerusi Program Coop Community Mart memperuntukkan sejumlah RM360,000 untuk bantuan infrastruktur dan modal pusingan bagi penubuhan Coopmart di kawasan perumahan rakyat iaitu masing-masing satu di Putrajaya dan Hiliran Ampang.

Ismail Sabri berkata sektor koperasi sehingga kini mencatat perolehan sebanyak RM41.47 bilion dengan jumlah keseluruhan anggotanya sebanyak 7.1 juta orang.

Bersandarkan kepada jumlah keanggotaannya yang besar itu, beliau berkata kerajaan melihat koperasi mempunyai peranannya untuk membantu mengurangkan kos sara hidup rakyat.

“Malah gerakan koperasi boleh menguasai sebahagian pasaran pemborongan dan peruncitan terutamanya sistem rantaian nilai bekalan barangan keperluan secara pukal melalui ekosistemnya yang komprehensif dan bersepadu,” katanya.

Beliau berkata statistik Suruhanjaya Koperasi Malaysia (SKM) setakat Disember tahun lepas  menunjukkan sebanyak 2,581 buah koperasi sektor pemborongan dan peruncitan telah didaftarkan dengan perolehan melebihi RM820 juta.

“Jika kesemua koperasi sektor pemborongan dan peruncitan bergerak secara proaktif dan bersepadu sebagai satu gerakan, setiap ahlinya juga akan menerima manfaat termasuk peningkatan taraf sosioekonomi dan impaknya sangat besar kepada ekonomi rakyat dan negara,” katanya.

Ini kerana sektor koperasi tempatan menawarkan peluang kepada Keluarga Malaysia untuk menjana pendapatan tambahan dengan menganggotai dan memiliki saham koperasi yang juga bertindak sebagai pemasar produk keluaran ahli-ahlinya, katanya. —AlHijrah Online


ADAKAH MKSU DIBUBARKAN SELEPAS LESEN KHAS UMRAH DIMANSUHKAN?

SYED AZWAN SYED ALI

KUALA LUMPUR: Lesen Khas Umrah (LKU) dimansuhkan! Jujurnya, penulis terkejut apabila mendengar berita tergempar ini di Pusat Dagangan Dunia Putra (PWTC) siang tadi.

Pertama, kerana penulis menyedari tentang perkara itu melalui sidang media peraturan baru umrah yang dikendalikan Persatuan Ejen-Ejen Pelancongan dan Pengembaraan Malaysia (MATTA) dan bukannya daripada Bahagian Pelesenan, Kementerian Pelancongan, Seni dan Budaya (MOTAC) yang bertanggungjawab mengeluarkan lesen kepada pengendali umrah tempatan.

Kedua, kerana penulis dimaklumkan yang LKU dimansuhkan berkuatkuasa 1 September lalu, lebih dua minggu lalu, iaitu satu jangkamasa yang agak lama untuk MOTAC membuat pengumuman kepada orang ramai.

LKU dimansuhkan dan digantikan dengan penambahan bidang dalam lesen pengembaraan di dalam dan luar negara, penjualan tiket dan umrah atau singkatannya, IOTU.

Rata-rata wakil media yang datang ke sesi penerangan peraturan baru umrah MOTAC dengan agensi pengendali umrah pagi tadi tidak menjangkakan berita itu kecuali peraturan baru dikenakan Kementerian Haji dan Umrah Arab Saudi pada 9 September lalu.

“Jadi apa yang
barunya hari ini. Bayaran tambahan Saudi Riyal (SR) 300 ini kita dah laporkan
minggu lalu,” kata wartawan berita AlHIjrah, Baizura Shafiee kepada penulis ketika
kami menunggu sidang media berlangsung.

Penulis datang ke sesi penerangan peraturan baru di PWTC itu kerana umrah adalah isu yang amat dekat di hati kita, umat Islam. Data terkini menunjukkan seramai 278,000 jemaah mengerjakan umrah pada musim 1440 Hijrah. Satu angka signifikan dengan skala ekonomi yang besar.

Minggu lalu, Arab Saudi mengumumkan langkah pemansuhan bayaran SR2,000 untuk jemaah umrah berulang bagi membolehkan lebih ramai jemaah berkunjung ke Tanah Suci sejajar dengan hasrat negara pengeluar minyak itu menyambut 30 juta jemaah pada 2030.

Namun pada masa sama, Arab Saudi mengenakan peraturan baharu iaitu bayaran tambahan SR300 atau “government fee” kepada setiap jemaah selain bayaran sedia ada SR200 yang meliputi visa umrah dan kos berkaitan.

Dengan kata lain, kos umrah secara keseluruhannya akan meningkat di sebalik pemansuhan bayaran SR2,000 bagi jemaah berulang itu.

Berbalik kepada LKU, apa yang menjadi perhatian kita adakah dengan pemansuhan lesen khas umrah itu akan berlaku kelonggaran kepada syarat-syarat bagi agensi pengendali umrah tempatan.

LKU dikuatkuasakan
pada 1 Oktober 2017 dengan tujuan utama untuk mengawal penipuan kes umrah di
negara.

Ia dikuatkuasakan Bahagian Pelesenan MOTAC, melalui Akta Industri Pelancongan 1992 (Akta 482), yang turut mempengerusikan Majlis Kawal Selia Umrah (MKSU) iaitu badan penyelaras dan rujukan bagi memantau pengendalian umrah di negara ini.

LKU adalah langkah kawalan, antara lain bagi memastikan pakej umrah dikendalikan orang Islam; agensi atau pengendali umrah adalah sah dan mempunyai kontrak dengan muasassah (agensi pengendali umrah Arab Saudi) ataupun pengendali bernaung di bawah syarikat yang mempunyai kontrak muasassah; pengendali umrah tempatan mempunyai keupayaan kewangan kukuh; melindungi kebajikan jemaah dengan memastikan setiap pakej umrah mempunyai insurans dan paling penting, bertujuan mengekang penipuan umrah.

Semakan segera AlHijrah Online di laman web MKSU mendapati terdapat 85 syarikat pengendali umrah yang disenaraikan di bawah syarikat LKU yang berstatus muasassah dan 211 syarikat disenaraikan di bawah syarikat LKU bukan berstatus muasassah.

Kesemua syarikat yang tersenarai adalah pengendali umrah yang sah yang mana orang ramai di negara ini boleh dengan seratus peratus kepercayaan menjalankan umrah dengan syarikat terbabit yang mempunyai lesen khas umrah.

Persoalannya, adakah dengan pemansuhan LKU ini, pihak terbabit dapat memastikan fundamental penting pelaksanaan lesen khas umrah, iaitu bagi memastikan hanya syarikat orang Islam yang dibenarkan menjalankan pakej umrah dan kedua, memastikan penipuan umrah dikekang dengan peraturan ketat, dipertahankan.

Pakej umrah bukan pakej pelancongan atau pengembaraan semata-mata, sebaliknya ia membabitkan ibadah umat Islam dan seharusnya dikendalikan orang Islam sebagaimana semangat terkandung dalam penubuhan MKSU pada Ogos 2014.

Penulis adalah individu yang amat dekat dengan isu penipuan umrah dan bagaimana media (Berita Harian) pada awal Mei 2014 membangkitkan isu penipuan yang semakin menjadi-jadi ketika itu sehingga tertubuhnya MKSU untuk mengawal kes penipuan umrah pada Ogos tahun sama.

MKSU diterajui
Bahagian Pelesenan MOTAC dengan dianggotai wakil dari Jabatan Wakaf, Zakat dan
Haji (JAWHAR), Kementerian Perdagangan Dalam Negeri, Koperasi dan Kepenggunaan
(KPDNKK), Kementerian Luar, Polis Diraja Malaysia (PDRM), Suruhanjaya Syarikat
Malaysia (SSM), Suruhanjaya Persaingan Malaysia (MyCC), Kementerian
Pengangkutan, Suruhanjaya Komunikasi dan Multimedia Malaysia (SKMM), Lembaga
Tabung Haji (TH), MATTA dan Persatuan Agensi-Agensi Pelancongan dan
Pengembaraan Bumiputera (BUMITRA).

Antara kejayaan besar MKSU adalah memperkenalkan lesen khas umrah, menetapkan harga minimum RM4,900 bagi pakej umrah dan menyenaraikan syarikat pengendali umrah sah melalui portal dibangunkan JAWHAR sebagai rujukan orang ramai.

Malah Seksyen 5
(2) Akta Industri Pelancongan 1992 menetapkan mana-mana pihak yang mengendalikan
pakej umrah tanpa lesen khas boleh dikenakan hukuman denda tidak melebihi
RM50,000 atau hukuman penjara maksimum lima tahun.

Kita tentunya tidak mahu insiden penipuan umrah sepertimana berlaku pada Disember 2017 berulang di mana seramai 453 jemaah, termasuk warga emas, terkandas di Makkah kerana masalah penerbangan.

Lebih menyedihkan media ketika itu melaporkan jemaah terbabit yang berpindah dari hotel ke hotel, penerbangan ditunda dari satu tarikh ke tarikh lain sehinggalah terkandas dan terpaksa diselamatkan kerajaan, dikatakan hanya membayar RM3,800 bagi pakej umrah bernilai RM6,800 yang jelas satu bentuk penipuan licik.

Harga yang mereka bayar itu jika dirujuk harga minimum (RM4,900) pakej umrah ditetapkan MKSU adalah tidak masuk akal.

Persoalannya di sini adakah dengan pemansuhan LKU ini bermakna MKSU juga akan dibubar? Jika ia berlaku, tentunya menjadi langkah ke belakang dalam usaha pihak berkuasa menangani penipuan atas nama agama ini. – AlHijrah Online

Penulis adalah Editor Berita dan Penerbit TV AlHijrah


DEEPAVALI : TAHANAN LTTE DIBENAR BERTEMU AHLI KELUARGA DI PUSAT TAHANAN

KUALA LUMPUR : Kesemua 12 individu yang ditahan kerana disyaki ada kaitan dengan kumpulan pengganas Harimau Pembebasan Tamil Eelam (LTTE) dibenar bertemu ahli keluarga pada sambutan perayaan Deepavali ini.Ketua Polis Negara Tan Sri Abdul Hamid Bador berkata 12 individu termasuk dua Ahli Dewan Undangan Negeri (ADUN) dari Melaka dan Negeri Sembilan itu dibenar bertemu ahli keluarga di pusat tahanan.“Polis akan benarkan keluarga terdekat untuk berjumpa dengan tahanan sempena sambutan perayaan Deepavali. Keluarga boleh berbuat demikian di tempat di mana tahanan ditempatkan,” katanya kepada pemberita di Masjid Bukit Aman hari ini.Beliau bagaimanapun tidak mendedahkan lokasi yang menempatkan kesemua 12 individu itu ditahan.Sejak Isnin, beberapa ahli keluarga tahanan berhimpun di hadapan Bukit Aman sebagai protes dan menggesa polis membebaskan tahanan bagi menyambut perayaan Deepavali.Mengulas mengenai perkembangan siasatan kes itu, Abdul Hamid berkata kertas siasatan telah dihantar ke pejabat Peguam Negara untuk tindakan lanjut.“Polis sedang tunggu maklum balas dari (pejabat) Peguam Negara…siasatan berhubung kes itu masih berjalan,” katanya.Sebelum ini, 12 individu itu ditahan selama 28 hari mengikut Akta Kesalahan Keselamatan (Langkah-Langkah Khas) 2012 (SOSMA) dan tempoh 28 hari itu dijadual berakhir pada 6 dan 8 Nov, bergantung pada tarikh penahanan mereka iaitu pada 10 dan 12 Okt. — BERNAMA


GO SHOP DI TV ALHIJRAH BERMULA 14 OKT

KUALA LUMPUR : Program Go Shop destinasi beli-belah gaya hidup 24 Jam di Malaysia yang menampilkan produk eksklusif dan terhangat di pasaran kini mula bersiaran di saluran TV AlHijrah semalam.

Program kerjasama itu menawarkan pelbagai produk digital dan elektronik, barangan rumah dan perkakas dapur, produk kecergasan, kosmetik, fesyen muslimah, dan pelbagai jenis barangan lain yang berkualiti dan berbaloi.

Program yang menampilkan jenama tempatan dan antarabangsa itu adalah kerjasama peruncit multimedia dari Korea Selatan, GS Home Shopping Inc dan Astro.

Bagi memastikan kepuasan pelanggannya, Go Shop menampilkan demonstrasi produk yang menyediakan langkah demi langkah cara penggunaan bagi setiap produk. Go Shop juga menyediakan penghantaran percuma ke seluruh negara.

Kesemua promosi produk ditayangkan selama 24 jam sehari sepanjang tujuh hari seminggu tanpa henti di saluran Go Shop TV (Saluran Astro 118, 120 & 303), NJOI dan aplikasi Astro GO untuk peranti mudah alih dan tablet.

Bagi TV AlHijrah, Go Shop akan bersiaran setiap hari bermula jam 10 pagi hingga 11 pagi di saluran 114 bagi menyajikan produk terkini dan terhangat di pasaran.


PERPADUAN KAUM KUNCI UTAMA KEHARMONIAN, KESEJAHTERAAN RAKYAT DAN NEGARA – AGONG

KUALA LUMPUR: Perpaduan berbilang kaum ialah kunci utama kepada keharmonian dan kesejahteraan rakyat dan negara, titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Menerusi hantaran melalui Facebook Istana Negara hari ini, Seri Paduka bertitah ia bersesuaian dengan tema sambutan Hari Kebangsaan tahun ini iaitu “Malaysia MADANI: Tekad Perpaduan, Penuhi Harapan”.

“Malah, keutuhan perpaduan ini adalah juga kunci utama kepada kestabilan dan kemakmuran negara serta benih dan sumber kekuatan bagi kita menghadapi apa jua cabaran semasa dan mendatang,” titah Al-Sultan Abdullah.

Seri Paduka turut menyeru rakyat untuk mengimbau kembali lebih enam dekad yang lepas apabila semangat kenegaraan dan cintakan tanah air telah menyatupadukan rakyat dengan tekad dan iltizam sehingga kemerdekaan yang diidamkan menjadi realiti.

Al-Sultan Abdullah juga menyeru rakyat untuk menghargai dan menghayati jasa para pemimpin, pejuang dan patriot kemerdekaan negara dalam memupuk perpaduan dalam kalangan rakyat selain jasa anggota pasukan keselamatan dalam mempertahankan kedaulatan negara.

“Justeru, menjadi tanggungjawab bersama para pemimpin dan rakyat dalam bukan sahaja memelihara dan mengukuhkan lagi keharmonian serta perpaduan yang dikecapi selama ini, malah menyemarakkannya lagi sesama kita,” titah Seri Paduka.

Yang di-Pertuan Agong dan Raja Permaisuri Agong Tunku Azizah Aminah Maimunah Iskandariah turut mengajak seluruh rakyat untuk bersama-sama mendoakan agar Malaysia terus dilimpahi kemakmuran, kesejahteraan dan perpaduan yang berkekalan serta dilindungi daripada sebarang bentuk musibah dan bencana.

Seri Paduka berdua turut menzahirkan ucapan selamat menyambut Hari Kebangsaan 2023 kepada seluruh rakyat Malaysia di negara ini mahupun yang berada di luar negara.

Seri Paduka berdua merafak kesyukuran ke hadrat Allah SWT kerana dengan limpah kurnia-Nya baginda berdua dan seluruh rakyat Malaysia dapat bersama-sama meraikan ulang tahun hari bersejarah ini pada usia kemerdekaan negara menginjak ke-66 tahun, dalam suasana harmoni serta aman dan damai.–AlHijrah Online


MPAJ BERI NOTIS KEPADA PENDUDUK UBAH SUAI RUMAH FLAT SECARA HARAM

KUALA LUMPUR: Penghuni flat perumahan AU3 Ampang, Ulu Klang diberi notis 30 hari untuk membuka atau meroboh sambungan atau struktur tanpa kelulusan pihak Majlis Perbandaran Ampang Jaya (MPAJ).

Arahan tersebut dikeluarkan semalam ke atas pemilik rumah flat yang melakukan perubahan pelan pembinaan tambahan secara haram.


AIDILFITRI: ALIRAN LALU LINTAS DI PINTU SEMPADAN MALAYSIA-SINGAPURA LANCAR

JOHOR BAHRU: Aliran trafik di dua pintu masuk sempadan negara melalui Tambak Johor dan Laluan Kedua Malaysia-Singapura (Linkedua) pada hari pertama sambutan Hari Raya Aidilfitri setakat ini masih berada dalam keadaan terkawal.

Ketua Polis Johor Datuk Kamarul Zaman Mamat berkata secara keseluruhan, aliran trafik di 47 lokasi titik panas kesesakan jalan raya yang dikenal pasti dalam negeri sebelum ini juga berjalan lancar.

“Johor setakat ini berada dalam keadaan aman, keadaan jalan raya juga lancar, namun petang ini, kita jangka akan ada sedikit kesesakan.”

“Sejak malam tadi, dari pemerhatian kita, termasuk di kedua-dua pintu masuk di Kompleks Kastam, Imigresen dan Kuarantin (CIQ) Bangunan Sultan Iskandar (BSI) di sini, dan Kompleks Sultan Abu Bakar (KSAB), Iskandar Puteri juga tiada kesesakan,” katanya.

Beliau berkata demikian semasa ditanya mengenai keadaan aliran trafik di Johor pada sambutan perayaan Aidilfitri setakat ini, ketika ditemui di Majlis Rumah Terbuka di kediaman rasminya, di sini, hari ini.

Kamarul Zaman sebelum ini dilapor sebagai berkata dua juta kenderaan dijangka memasuki Johor sekali gus menjangkakan akan berlaku kesesakan luar biasa di dua pintu masuk sempadan Malaysia-Singapura itu.

Beliau berkata bagaimanapun 700 pegawai dan anggota trafik akan terus membuat pemantauan di jalan-jalan utama seluruh negeri, khususnya di kesemua 47 lokasi titik panas kesesakan, termasuk di CIQ BSI dan KSAB, serta 27 lokasi titik panas kemalangan yang dikenal pasti.–AlHijrah Online


MENUJU NEGARA RAHMAH 2030

Kursus “Training of Trainers” sebagai persediaan menjelang  Dasar Negara Rahmah 2030. Laporan Berita AlHijrah 1 Februari 2020. — AlHijrah Online


PESAKIT COVID-19 TERJUN DARI TINGKAT 6 HOSPITAL DI SABAH

KOTA KINABALU: Seorang lelaki yang sedang menerima rawatan akibat menghidap kanser dan posifif COVID-19 di Hospital Wanita dan Kanak-Kanak Sabah (HWKKS) terjun dari tingkat 6 hospital berkenaan.

Harian Metro melaporkan, kejadian kira-kira jam 8 malam semalam itu menyebabkan mangsa yang berusia 64 tahun cedera parah.

Lelaki itu dilaporkan terselamat selepas tersangkut di bumbung tingkat tiga hospital terbabit.

Ketua Polis Daerah Kota Kinabalu Asisten Komisioner Habibi Majinji berkata mangsa dipercayai tertekan, namun polis masih menjalankan siasatan lanjut bagi mengenal pasti punca sebenar kejadian.

“Mangsa yang parah akibat kejadian itu kemudian dibawa turun oleh anggota Jabatan Bomba dan Penyelamat Malaysia (JBPM) yang tiba di lokasi kejadian selepas menerima panggilan kecemasan.

“Mangsa kini dirawat di hospital sama dan siasatan lanjut akan dijalankan termasuk mengambil keterangan mangsa,” katanya. — AlHijrah Online


HAMPIR 150,000 PENDUDUK DI GAZA TERPAKSA BERPINDAH

BRUSSELS: Ketua Dasar Luar Kesatuan Eropah (EU) Josep Borrell berkata pada Selasa bahawa pertempuran terkini antara Israel-Palestin menyebabkan pemindahan hampir 150,000 penduduk di Semenanjung Gaza.

Borrell berkata Semenanjung Gaza kini amat memerlukan bantuan kemanusiaan, lapor Agensi Anadolu.

“Jumlah korban semakin meningkat di Gaza, dengan 150,000 orang hilang tempat tinggal dan situasi kemanusiaan sangat teruk,” katanya selepas mesyuarat tidak rasmi menteri-menteri luar dari negara-negara ahli EU.

Pada mesyuarat itu menteri-menteri EU turut menegaskan pendirian mereka dalam pelbagai isu, termasuk pembebasan tebusan, perlindungan orang awam, menghormati undang-undang kemanusiaan antarabangsa.

Sehingga Selasa, jumlah rakyat Palestin yang terbunuh di Gaza mencecah 900, termasuk sekurang-kurangnya 260 kanak-kanak dan 200 wanita, menurut Kementerian Kesihatan yang berpangkalan di Gaza.

Sementara itu, jumlah mangsa yang cedera pula melebihi 4,500 orang.

Menurut Kementerian Kesihatan Israel pula, sekurang-kurangnya 1,200 warga Israel terbunuh dan lebih 2,806 yang lain cedera.

Israel juga telah memutuskan bekalan air dan elektrik ke Gaza yang memburukkan lagi keadaan kemanusiaan di kawasan terkepung itu.

Hampir 2.2 juta penduduk di Semenanjung Gaza telah hidup terkepung akibat pendudukan Israel sejak 2007.

Pertempuran terkini di Palestin yang melibatkan Hamas, pihak berkuasa di Gaza, dan rejim Israel sejak 7 Okt telah mengakibatkan kehilangan ratusan nyawa kedua-dua belah pihak.–AlHijrah Online


PENGECUALIAN BAYARAN BAGI JEMAAH HAJI BUAT UJIAN COVID-19 DI FASILITI KKM

PUTRAJAYA: Ujian pengesanan COVID-19 tindak balas berantai polimerase (RT-PCR) bagi jemaah haji Malaysia yang dilakukan di fasiliti Kementerian Kesihatan (KKM) adalah dikecualikan daripada bayaran, kata Menteri Kesihatan Khairy Jamaluddin.

“Dilaksanakan secara percuma,” katanya mengumumkan perkara tersebut dalam satu kenyataan hari ini.

Khairy berkata jemaah haji boleh menghubungi Pejabat Kesihatan Daerah atau Pejabat Tabung Haji Daerah untuk mendapatkan maklumat lanjut termasuk senarai fasiliti kesihatan KKM yang menyediakan perkhidmatan ujian pengesanan COVID-19 RT-PCR.

Bagi jemaah haji yang memilih untuk menjalani ujian pengesanan COVID-19 di fasiliti kesihatan swasta, kos ujian tersebut perlu ditanggung sepenuhnya oleh jemaah tersebut mengikut caj yang dikenakan oleh fasiliti kesihatan swasta yang dipilih, katanya.

Kerajaan Arab Saudi memperuntukkan kuota haji sebanyak 14,306 orang jemaah haji kepada Malaysia pada tahun ini.

Kerajaan Arab Saudi telah menetapkan bahawa semua jemaah haji perlu disahkan negatif COVID-19 menerusi ujian pengesanan RT-PCR dalam tempoh 72 jam sebelum ketibaan di Tanah Suci. –AlHijrah Online


SEMUA KERAJAAN NEGERI DIGALAKKAN BERI SUMBANGAN SSPN-i KEPADA BAYI BARU LAHIR

JOHOR BAHRU: Perbadanan Tabung Pendidikan Tinggi Nasional (PTPTN) menggalakkan kerajaan-kerajaan negeri memberikan sumbangan kepada para bayi yang baru lahir menerusi tabungan Skim Simpanan Pendidikan Nasional (SSPN-i).

Ketua Eksekutif PTPTN Ahmad Dasuki Abdul Majid berkata setakat ini, hanya tiga negeri yang sudah berbuat demikian iaitu Johor, Perak dan Melaka.

Beliau berkata di Johor, seramai 350 bayi sudah menerima pemberian insentif tabungan SSPN-i iaitu sebanyak RM50 secara ‘one-off’ daripada kerajaan negeri menerusi Dana Didik Harapan Johor.

“Kami (PTPTN) menggalakkan kalau boleh semua kerajaan negeri sama-sama menyahut penabungan bayi seawal usia satu hari (boleh buka akaun) dan ia merupakan satu daripada aspirasi PTPTN.

“Kami mahu kerajaan negeri yang lain mencontohi langkah baik ini untuk membuat sumbangan kerana bayi-bayi ini merupakan aset bagi pembangunan modal insan,” katanya kepada pemberita selepas program walkabout Dana Didik Harapan Johor di Hospital Sultan Ismail, di sini, hari ini.

Turut hadir, Timbalan Ketua Eksekutif (Dasar dan Operasi) PTPTN Mastura Mohd Khalid dan Pengurus Kanan Yayasan Pelajaran Johor (YPJ) Mohamad Zeen Watak.

Sementara itu, Ahmad Dasuki berkata Dana Didik Harapan Johor merupakan inisiatif kerajaan negeri Johor melalui YPJ dengan kerjasama PTPTN, Jabatan Kesihatan negeri dan Jabatan Pendaftaran negeri.

Beliau berkata tahun ini, seramai 1,000 bayi baru lahir dalam kalangan ibu bapa berpendapatan di bawah RM7,000 berpeluang menerima insentif sebanyak RM100 menerusi Dana Didik Harapan Johor, berbanding RM50 pada 2018 dan 2019.

“Justeru, kami menggalakkan ibu bapa yang mempunyai bayi baru lahir pada tahun ini untuk membuat tuntutan dengan segera. Borang permohonan boleh didapati di semua wad bersalin hospital kerajaan, YPJ, PTPTN negeri dan Jabatan Kesihatan negeri,” katanya.

Pada masa sama, Ahmad Dasuki berkata sehingga 31 Dis lepas, PTPTN mempunyai seramai 4.39 juta pendeposit SSPN-i dengan melibatkan jumlah tabungan sebanyak RM5.88 bilion.

“Di Johor sahaja kami mempunyai 471,000 pendeposit dengan melibatkan jumlah tabungan sebanyak  RM393 juta,” katanya. — BERNAMA


AS angkat kaki: Musuh Bashar berdepan tindakan balas dendam

Presiden Syria, Bashar Al Assad

Presiden Donald Trump meneruskan dasar luarnya yang drastik dan komplikated. Fokus utamanya kini ialah pengunduran tentera Amerika Syarikat (AS) dari Syria.

Trump sudah menandatangi arahan itu. Ini disahkan pasukan keselamatan AS pada 23 November lalu. Satu langkah mudah setelah mengadakan perbualan telefon dengan Presiden Turki, Recep Tayyip Erdogan.

Walaupun tindakan mendadak Trump menimbulkan ruang bahaya kebangkitan semula pengganas ISIS, AS nampaknya tidak peduli. Ancaman militan yang pernah menguasai 60 peratus bumi Iraq dan Syria kini bukan lagi masalah Washington. Trump jelas enggan peduli.

“Arahan pengunduran tentera AS dari Syria sudah ditandatangani,” kata pasukan keselamatan.

Pengunduran tentera AS pasti mencetuskan suasana kelam-kabut di Syria. Terutama di wilayah yang masih belum dikuasai tentera Bashar. Serta tiada jaminan orang awam akan dilindungi sekiranya sel militan ISIS kembali aktif.

Ketika ISIS mula mengganas lima tahun lalu, Syria berdepan konflik perang saudara negara tiga penjuru. Antara tentera Bashar, dengan pejuang Syria Liberation Army (SLA) yang ditaja sekutu Barat, serta kebangkitan luar biasa pengganas ISIS.

Pembabitan tentera AS di Syria khusus bagi menekan pengaruh ISIS yang menggerakkan sel militan globalnya dengan berpangkalan di Iraq dan Syria.

Turki tidak mesra dasar AS. Namun, bekerjasama dalam menentang ISIS. Pengunduran AS secara drastik ada risiko domestik terhadap Tukri.

AS bekerjasama dengan pejuang Kurdish dalam memerangi ISIS. Kurdish menerima sokongan persenjataan moden dari AS. Kini, Kurdish yang bermusuh dengan Turki atas agenda menuntut wilayah merdeka, bakal terdedah pada perang saudara dengan Ankara.

Presiden Turki, Recep Tayyip Erdogan berjabat dengan Presiden AS, Donald Trump

Trump dan Erdogan bercakap menerusi telefon pada 23 Disember lalu, dan ‘bersetuju memastikan kerjasama antara dua negara, tentera, diplomatik dan pihak berkuasa bagi mengelak lompang kuasa berpunca daripada pengunduran dan fasa peralihan di Syria.

Namun, ia tidak menjamin adanya jalan keluar mengelakkan perang saudara antara Turki dan pejuang Kurdish pro-AS.

Tragedi Ghouta satu pengajaran yang mahal. Apabila pejuang anti-Bashar Assad dibiar terkontang-kanting, ia memberi gambaran Amerika Syarikat (AS) dan sekutu Barat tidak lagi mempedulikan pejuang Syria.

Ghouta diserang secara kejam oleh rejim Bashar pada Mac 2018. Serangan ganas melalui udara itu menghancurkan kubu kuat pemberontak di Timur Damsyik.

Tanpa belas ihsan, rejim Bashar membunuh lebih 30 penduduk awam termasuk kanak-kanak.

Seorang kanak-kanak diselamatkan di Ghouta, Syria

Kumpulan pemantau berasa kecewa kerana dunia seakan-akan mengabaikan kekejaman ini.

“34 orang awam terbunuh terkena roket dan 11 mangsa adalah kanak-kanak,” kata Ketua Kumpulan Pemantau Hak Asasi Manusia Syria (SOHR), Rami Abdel Rahman.

AS angkat kaki selepas musnahkan Syria

Selepas berjaya menghasut rakyat Syria bangkit menentang Bashar pada November 2011, dengan memberikan bantuan senjata dan pengaruh antarabangsa, AS dan Barat kini hanya berdiam diri. Kubu pejuang Syria di Ghouta dibom hampir setiap hari sejak dua bulan lalu.

Tujuh tahun lalu, rakyat Syria terpengaruh dengan Arab Spring yang meletus secara domino di Algeria, Tunisia, Libya dan Mesir. Semua Revolusi Cedar tajaan AS mencapai kejayaan di Utara Afrika. Cuma Syria, rakyat gagal menjatuhkan Bashar.

Akibatnya, kini enam juta penduduk Syria menjadi pelarian di Turki, Lebanon, Jordan dan di Eropah pula, mereka bersepah di Greece, Jerman, Perancis dan Itali. Manakala hampir 600 ribu menjadi korban di Syria sejak bermula Arab Spring.

Reuters melaporkan Tentera Syria menghentikan seketika pengeboman di Douma, kubu terakhir pembangkang di Timur Ghouta. Ini bagi memberikan peluang pejuang anti-Bashar melarikan diri. Satu gambaran – tiada lagi sokongan AS dan Barat terhadap nasib pejuang.

Rakyat Syria meninggalkan Ghouta

Ribuan pemberontak dan anggota keluarga mereka meninggalkan Harasta dengan bas semalam selepas berjanji dengan kerajaan untuk menyerahkan bandar itu. Pemberontak di beberapa bandar kecil berhampiran turut bersetuju meninggalkan wilayah mereka dengan syarat sama.

Walaupun Pemerhati Hak Asasi menjerit selama dua bulan mengenai nasib 400 ribu penduduk Ghouta, AS dan Barat memekakkan telinga.

Dalam tempoh itu, 1600 penduduk awam Ghouta mati dibom. Penduduk dan kumpulan hak asasi menuduh Bashar membunuh secara rawak. Tentera Syria menggunakan bom tong yang digugurkan dari helikopter.

Malah, gas klorin dan bahan bakar turut menjadi mesin pembunuh yang berleluasa. Ingat! AS dan Barat turut berminat memusnahkan Turki dan Malaysia.

Sekiranya rusuhan di Ankara dan Kuala Lumpur berjaya dilakukan, AS dan Barat akhirnya akan membiarkan Turki dan Malaysia musnah seperti Syria.

Mereka telah melakukannya di Afghanistan tiga dekad lalu dan Iraq sudah 15 tahun menderita!


56 ADUN SELANGOR DISERU SUMBANG RM5,000 BANTU PENDUDUK GAZA

SHAH ALAM: Kesemua 56 Ahli Dewan Undangan Negeri (ADUN) Selangor diseru menyumbang sebanyak RM5,000 ke dalam tabung kemanusiaan Palestin yang dicadang diwujudkan bagi Dewan Undangan Negeri (DUN) itu untuk membantu mangsa konflik kemanusiaan di Gaza.

ADUN Bukit Lanjan Pua Pei Ling berkata jika perkara berkenaan dapat direalisasikan, sebanyak RM280,000 dapat dikumpul dan disalurkan bertujuan meringankan beban yang dihadapi penduduk Gaza susulan krisis kemanusian yang tidak berkesudahan berikutan serangan rejim zionis Israel.

“Krisis kemanusian ini walaupun jauh beratus kilometer, hadirnya kita di dewan yang mulia ini sebagai pemimpin malah tidak luntur pegangan kita untuk memainkan peranan sebagai ADUN (untuk membantu rakyat Gaza).

“Saya cadangkan kepada Menteri Besar (Datuk Seri Amirudin Shari), barisan exco  dan semua ahli dewan tanpa mengira parti untuk sama-sama kita bentuk satu tabung dana sumbangan ADUN Selangor di bawah kelolaan Speaker (Selangor) dengan sumbangan RM5,000 setiap ADUN,” katanya.

Beliau berkata demikian ketika membahaskan Rang Undang-undang Enakmen Pembekalan 2024, di sidang DUN Selangor hari ini.

Pua berkata ketika ini penduduk Gaza juga dikepung di semua arah dan ambulans tidak lagi dapat bergerak.

“Air, makanan serta elektrik (disekat) dan hospital turut diletupkan oleh pihak zionis di Gaza. Kita sedang berdepan krisis kemanusiaan paling teruk dalam kalangan orang awam dengan pembunuhan beramai-ramai dan penghapusan etnik sedang berlaku di depan mata kita,” katanya.

Kerajaan Selangor pada 27 Okt lepas menyerahkan sumbangan RM1 juta ke Akaun Amanah Kemanusiaan Rakyat Palestin (AAKRP) bagi mengurangkan kesengsaraan rakyat negara itu.

Sumbangan diserahkan Amirudin kepada Setiausaha Bahagian, Bahagian Asia Barat Kementerian Luar Negeri Datuk Zahairi Baharim di Bangunan Setiausaha Kerajaan Negeri Selangor. –AlHijrah Online


GUNA ALAT PELINDUNG MUKA BERSAMA PELITUP MUKA BERGANDA – KP KESIHATAN

PUTRAJAYA: Orang ramai disarankan menggunakan alat pelindung muka (face shield) bersama pelitup muka berganda (double mask) semasa berada di tempat awam.

Menurut Ketua Pengarah Kesihatan, Tan Sri Dr Noor Hisham Abdullah, penggunaan alat pelindung muka bersama pelitup muka berganda mampu memberi perlindungan sehingga 96 peratus daripada dijangkiti varian Delta yang kini dominan di dalam negara.

“Penggunaan alat pelindung muka perlu dimasukkan sebagai sebahagian daripada strategi mengurangkan penularan dalam masyarakat,” dalam ciapan Twitternya, hari ini.

Sebelum ini, pemakaian pelitup muka berganda digalakkan oleh Kementerian Kesihatan Malaysia (KKM) bagi mengurangkan pendedahan kepada virus COVID-19.—AlHijrah Online


TUJUH PENDATANG HARAM LARI DARI PUSAT TAHANAN DI SABAH DIBURU

TAWAU: Polis kini sedang memburu tujuh pendatang haram yang melarikan diri ketika dikuarantin di Pusat Tahanan Sementara (PTS) Tawau awal pagi semalam.

Lapor Bernama, Ketua Polis Daerah Tawau ACP Peter Umbuas berkata enam daripadanya merupakan pendatang haram warga Filipina dan seorang warga Indonesia.

Tambah Peter, kejadian itu pada awalnya membabitkan 14 tahanan namun tujuh daripada mereka telah berjaya ditahan semula.

“Pada jam 2 pagi, seorang penyelia di dewan pergerakan PTS terdengar jeritan seorang anggota meminta tolong kerana mendapati dua tahanan memanjat pagar belakang Blok 4 dan melarikan diri.

“Ekoran itu, siasatan lanjut di bahagian tahanan lelaki di Blok 1 mendapati 14 lelaki melarikan diri, kesemuanya merupakan tahanan PTS untuk dihantar pulang ke negara asal,” katanya.

Ujar Peter, warga Filipina yang melarikan diri ialah Aidal Girol, 42; Basri Jumbli, 29; Mad Kadir Basir, 36; Dal Mujiral, 40; Talim Tipayan; 36, serta Jaladi Benedi 38, manakala warga Indonesia ialah Anwar Awal, 35.

Kes tersebut katanya disiasat mengikut Seksyen 223/ 224 Kanun Keseksaan dan orang ramai yang mempunyai maklumat mengenai insiden itu diminta menghubungi balai polis berhampiran. — AlHijrah Online.


BEKAS REKTOR UIAM MENINGGAL DUNIA DI ARAB SAUDI

KUALA LUMPUR: Bekas Rektor Universiti Islam Antarabangsa Malaysia (UIAM) Prof. Emeritus Datuk Dr. Abdul Hamid A. Abu Sulayman, 85, meninggal dunia semalam, di Hospital Riyadh, Arab Saudi.

Dalam kenyataan UIAM, Allahyarham yang merupakan bekas rektor kedua universiti awam tersebut dilapor meninggal dunia akibat penyakit yang dialaminy.

“Allahyarham dilahirkan di Makkah, Arab Saudi pada tahun 1936 dan dilantik menjadi Rektor UIAM kedua dari tahun 1988 sehingga 1998. Pada 2008, Allahyarham dianugerahkan Doktor Falsafah Kehormat dalam Pendidikan dari UIAM.

“Sepanjang tempoh sedekad Allahyarham menjadi Rektor UIAM, beliau banyak terlibat dalam pembangunan akademik dan perkembangan kampus serta menjalinkan kerjasama dengan universiti-universiti yang terkemuka di dunia. Allahyarham juga banyak menghasilkan jurnal-jurnal dan penerbitan buku ilmiah,” katanya, hari ini.

Sementara itu, Presiden UIAM, Datuk Dr. Mohd Daud Bakar berkata, pemergian Allahyarham adalah satu kehilangan yang besar buat institusi pendidikan tersebut.

“Allahyarham memberikan sepenuh jiwanya dalam membangunkan dunia akademia dan membangunkan UIAM dalam acuannya sehingga UIAM menempa nama diperingkat antarabangsa.

“Allahyarham adalah seorang pemimpin yang berkaliber, beliau dianggap sebagai seorang bapa, pemikir, sarjana dan seorang yang suka bekerja dalam satu pasukan di dalam organisasi. Allahyarham juga mudah didekati dan banyak memberikan nasihat. Bagi pihak UIAM juga, saya mengucapkan takziah kepada ahli keluarga Allahyarham.” kata Mohd Daud.

Dalam pada itu, Rektor UIAM, Prof. Emeritus Tan Sri Dzulkifli Abdul Razak berkata, pemergian Abdul Hamid satu berita sedih bagi warga serta alumni UIAM kerana kehilangan seorang pemimpin dan guru yang sangat berdedikasi dalam menjalankan urusan pentadbiran dan dalam bidang akademik dan kesarjanaan.

“Kami seluruh warga UIAM merasa amat sedih dengan ucapan takziah kepada keluarga Allahyarham, semestinya pemergian Allahyarham banyak memberikan kesan kepada Alumni, kakitangan dan pelajar UIAM. Sepanjang kepimpinan beliau, Allahyarham telah banyak meninggalkan legasi kepimpinan dan kini ia diteruskan,” kata Dzulkifli.

–AlHijrah Online


PROSEDUR PERMOHONAN SIJIL HALAL DIPERMUDAH, DIPENDEKKAN KE 23 HARI BEKERJA

PUTRAJAYA: Majlis Pembangunan Industri Halal Malaysia memutuskan bermula awal tahun depan, prosedur permohonan dan pembaharuan sijil halal akan dipermudahkan dengan tempoh kelulusan sijil atau maklum balas dipendekkan kepada 23 hari bekerja

Timbalan Perdana Menteri Datuk Seri Dr Ahmad Zahid Hamidi berkata keputusan itu dibuat selepas menerima banyak aduan bahawa kelulusan dan pengeluaran sijil halal dibuat dalam tempoh yang terlalu panjang sehingga memakan masa antara sembilan bulan hingga dua tahun.

Dalam sidang media selepas mempengerusikan mesyuarat Majlis Pembangunan Industri Halal Malaysia di sini semalam, Ahmad Zahid berkata Jabatan Kemajuan Islam (Jakim) dan Halal Development Corporation (HDC) akan bekerjasama rapat untuk memastikan perkara itu dapat dilaksanakan.

Beliau berkata antara faktor yang menyebabkan tempoh permohonan sijil halal mengambil masa yang lama adalah disebabkan kekangan yang dihadapi oleh pemohon terutamanya daripada Perusahaan Mikro, Kecil dan Sederhana (PMKS) dalam memenuhi syarat-syarat yang ditetapkan Bahagian Persijilan Halal Jakim.

“Terdapat permasalahan permohonan yang dikemukakan oleh PMKS, mungkin syarat-syarat tidak dapat dipenuhi terutama dari segi pengubahsuaian atau naik taraf premis bagi tempat-tempat pengeluaran produk, mungkin agak mahal tetapi kita akan lakukan penyelarasan permasalahan yang dihadapi itu,” katanya.

Sebagai permulaan kepada pelaksanaan keputusan itu, Ahmad Zahid berkata HDC serta pihak berkaitan akan melaksanakan proses permohonan baharu sijil halal menerusi pembuktian konsep (POC) membabitkan lima premis perhotelan sekitar Kuala Lumpur, Putrajaya dan Labuan bagi melihat kelancaran proses berkenaan.

“Buat POC dalam dua bulan, selepas dua bulan kami akan mulakan 23 hari bekerja sebagai penanda aras baharu untuk pensijilan halal dikeluarkan,” katanya.

Ahmad Zahid berkata mesyuarat itu juga bersetuju untuk memperkasakan diplomasi halal dengan kerjasama Kementerian Pelaburan, Perdagangan dan Industri (MITI) bagi mempromosikan produk dan perkhidmatan halal tempatan ke luar negara.

“Kita harus keluar daripada kepompong pasaran domestik produk-produk halal, maka Kementerian Luar dan MITI telah merencanakan supaya diplomasi halal dapat dilakukan secara bersama di dalam lawatan rasmi dan lawatan kerja kedua-dua kementerian dengan perdana menteri dan lain-lain menteri yang terlibat dalam keluaran produk atau perkhidmatan halal.

Kita ada sekurang-kurangnya tiga perjanjian di peringkat antarabangsa yang ada elemen halal di dalamnya dan kita akan proaktif semua agensi terlibat terutamanya Perbadanan Pembangunan Perdagangan Luar Malaysia (MATRADE), HDC dan Jakim untuk melaksanakan diplomasi halal ini,” katanya. — AlHijrah Online


TIDAK PERLU IMBAS MYSEJAHTERA DI STESEN MINYAK JIKA HANYA ISI PETROL

KUALA LUMPUR: Individu yang ke stesen minyak untuk hanya mengisi petrol tidak perlu mengimbas aplikasi MySejahtera.

Perkara itu dimaklumkan Menteri Kanan (Keselamatan) Datuk Seri Ismail Sabri Yaakob.

Jelas Ismail Sabri, kelonggaran tersebut diberikan kepada pelanggan yang membuat bayaran di pam menggunakan kad kredit atau debit dan aplikasi telefon pintar selain bayaran melalui tingkap di kaunter bayaran.

“Bagi individu yang membuat transaksi dan membayar melalui tingkap, mereka letak duit di situ tiada pertemuan dengan juruwang dan ada cermin melindungi serta tidak masuk ke dalam kedai. Mereka tidak perlu mendaftar aplikasi MySejahtera,” jelasnya dalam sidang media hari ini.

Selain itu kelonggaran imbasan MySejahtera juga diberikan kepada individu yang ke stesen minyak untuk mengisi angin kenderaan dan menggunakan perkhidmatan cuci kereta secara automatik yang tidak melibatkan sebarang pertemuan dengan individu lain.

Ismail Sabri berkata hanya bagi individu yang masuk ke dalam kedai di stesen minyak, mereka perlu mengimbas aplikasi MySejahtera.

Manakala bagi mereka yang ke surau dan tandas dan menghantar kenderaan di bengkel di stesen minyak serta menggunakan khidmat cuci kenderaan secara manual juga perlu melakukan imbasan MySejahtera. — AlHijrah Online


MRA LANCAR TABUNG BANTUAN BANJIR PAKISTAN

KUALA LUMPUR: Malaysian Relief Agency (MRA) melancarkan Tabung Bantuan Banjir Pakistan bagi membantu mangsa bencana alam yang disifatkan salah satu situasi terburuk dalam sejarah Pakistan.

Presiden MRA, Dr Mohd Daud Sulaiman berkata, MRA telah menyalurkan bantuan kecemasan awal berjumlah RM50,000 bagi memulakan operasi bantuan kemanusiaan di sana dan Tabung Bantuan Banjir Pakistan dilancarkan untuk meneruskan misi.

Ujarnya, tumpuan akan diberikan di wilayah Khyber Pakhtunkhwa iaitu antara kawasan yang terjejas teruk dan memerlukan bantuan serta beberapa kawasan lain.

“Sebanyak RM1,000,000 disasarkan untuk membantu operasi dan bantuan di Pakistan.

“Fokus utama adalah menyediakan bantuan asas pasca bencana seperti penyediaan air bersih, penyediaan khemah sementara, dan agihan pek makanan asas kepada mangsa banjir di lokasi terjejas yang sukar dicapai di kawasan bencana,” katanya.

Tambahnya, unit perubatan MRA atau lebih dikenali MRA Medic juga akan membuat persiapan awal bagi menghantar petugas perubatan yang akan membantu mangsa di kem pemindahan lebih-lebih lagi bencana banjir dilihat berisiko tinggi bagi kes-kes melibatkan penyakit berjangkit.

“Lebih menyayat hati, kejadian ini telah menenggelamkan satu pertiga wilayah Pakistan dan mengakibatkan lebih 1,100 orang meninggal dunia dan jutaan rakyat Pakistan terkesan dengan ujian ini.

“Perkara ini bakal bertambah buruk apabila ianya dijangka bakal menggugat ekonomi Pakistan yang sudah pun berdepan krisis akibat kadar inflasi tinggi, susutan nilai mata wang dan defisit akaun negara,” katanya.


PARLIMEN: 3,877 AKAUN MEDIA SOSIAL MENYAMAR DIKESAN, 78 PERATUS DIPADAM

KUALA LUMPUR: Sejumlah 3,877 akaun media sosial menyamar dikesan dan 78 peratus daripadanya berjaya dipadam oleh pihak Suruhanjaya Komunikasi dan Multimedia Malaysia (SKMM) setakat September lepas, persidangan Dewan Rakyat diberitahu hari ini.

Menteri Komunikasi dan Multimedia Gobind Singh Deo berkata faktor utama akaun-akaun itu dipadam ialah kerana penciptaan akaun palsu untuk tujuan penyamaran.

“Pemadaman akaun media sosial itu mendapat kerjasama pihak penyedia platform media sosial selaras dengan terma dan syarat yang disediakan oleh penyedia platform.

“Selain itu, sebanyak 1,564 pautan dan kandungan yang dipercayai berunsurkan buli siber dikesan oleh SKMM dengan 63 peratus daripadanya telah berjaya dipadam,” katanya ketika sesi soal jawab lisan persidangan Dewan Rakyat hari ini.

Beliau menjawab pertanyaan Datuk Seri Ismail Sabri Yaakob (BN-Bera) yang ingin tahu jumlah pemilik akaun media sosial yang telah disekat penggunaannya dan apakah sebabnya.

Sementara itu, Gobind berkata kementerian sedang mengkaji bagaimana undang-undang sedia ada dalam menangani masalah akaun palsu dapat ditingkatkan pada masa akan datang.

“Saya harap pada masa akan datang kita boleh lihat undang-undang baharu selewat-lewatnya dalam pertengahan tahun depan tetapi dalam masa sama penguatkuasaan adalah penting, yang bila ada laporan dibuat orang ramai, tindakan hendaklah diambil dengan segera.

“Kami akan buat pindaan kepada Seksyen 233 Akta Komunikasi dan Multimedia dalam masa terdekat. Kita lihat negara dalam rantau ini telah perkenalkan undang-undang baharu yang lebih ketat misalnya Singapura dan Australia,” katanya.

Gobind berkata demikian bagi menjawab soalan tambahan R.S.N Rayer (DAP-Jelutong) yang ingin tahu bagaimana kerajaan akan mengambil tindakan menangani kebebasan berkongsi maklumat yang semakin meningkat pada masa kini terutamanya yang mempunyai unsur fitnah dan palsu. — BERNAMA


ROGOL PEMBANTU RUMAH: ADUN TRONOH DIHUKUM PENJARA 13 TAHUN, DUA SEBATAN

IPOH: Ahli Dewan Undangan Negeri (ADUN) Tronoh, Paul Yong Choo Kiong dihukum penjara 13 tahun dan dua sebatan oleh Mahkamah Tinggi di sini hari ini selepas didapati bersalah atas pertuduhan merogol pembantu rumahnya pada 2019.

Hakim Mahkamah Tinggi Ipoh Datuk Abdul Wahab Mohamed menjatuhkan hukuman itu ke atas Yong selepas mendapati pihak pembelaan gagal menimbulkan keraguan munasabah di akhir kes pembelaan.

Bagaimanapun mahkamah membenarkan permohonan penangguhan pelaksanaan hukuman itu sementara rayuan difailkan di Mahkamah Rayuan.

Mahkamah kemudian membenarkan Yong diikat jamin RM30,000 dengan seorang penjamin selain dokumen perjalanan diserahkan kepada mahkamah.

Sebelum menjatuhkan hukuman, Abdul Wahab berkata hukuman berat perlu dikenakan bagi memberi teladan kepada Yong dan masyarakat.

Beliau berkata ia supaya benar-benar memberi pengajaran dan amaran kepada mereka yang bertindak untuk melakukan kesalahan itu.

“Sebagai majikan sepatutnya bagi perlindungan kepada warga asing tetapi bertindak semata-mata nafsu serakah,” katanya.

Pada 31 Mac 2022, pasukan pembelaan diketuai peguam Datuk Rajpal Singh bersama Salim Bashir menutup kesnya selepas memanggil tiga saksi iaitu Yong, 52, dan isteri, Too Choon Looi, 46, serta bapa saudara kepada pembantu rumah itu.

Yong didakwa merogol pembantu rumah warga Indonesia berusia 23 tahun itu di sebuah bilik di tingkat atas rumahnya di Meru Desa Park antara 8.15 hingga 9.15 malam pada 7 Julai 2019.

Pertuduhan mengikut Seksyen 376 (1) Kanun Keseksaan yang membawa hukuman maksimum penjara 20 tahun dan boleh dikenakan sebatan, jika sabit kesalahan.

Pendakwaan dikendalikan Pengarah Pendakwaan Negeri Perak, Azlina Rasdi dibantu dua Timbalan Pendakwa Raya, Liyana Zawani Mohd Radzi dan Mohd Fitri Sadarudin.

Sementara itu, Setiausaha di Kedutaan Besar Republik Indonesia di Kuala Lumpur, Junjungan Sigalingging ketika ditemui di luar mahkamah berkata pihaknya berpuas hati dengan keputusan mahkamah yang menunjukkan sistem perundangan negara ini yang adil. – AlHijrah Online


RASUAH URUS JENAZAH: TIGA PEMBANTU KESIHATAN DIPENJARA, DIDENDA

SHAH ALAM: Tiga pembantu perawatan kesihatan (PPK) di Hospital Serdang  masing-masing dipenjara tiga hingga lima bulan serta denda antara RM5,000 dan RM20,000 oleh Mahkamah Sesyen di sini hari ini kerana menerima rasuah berkaitan kerja-kerja pengurusan jenazah.

Hakim Rozilah Salleh menjatuhkan hukuman itu terhadap Mohd Shah Rizan Yasak, 43; Mohd Riduan Ibrahim, 41, dan Muhamad Yusri Yusof, 36, selepas mereka mengaku bersalah atas pertuduhan pilihan yang dibacakan secara berasingan.

Mahkamah menjatuhkan hukuman denda RM20,000 kepada Mohd Shah Rizan manakala masing-masing RM10,000 dan RM5,000 terhadap Mohd Riduan serta Muhamad Yusri.

Mahkamah memerintahkan ketiga-tiga lelaki itu menjalani hukuman penjara bermula hari ini dan penjara enam bulan terhadap Mohd Shah Rizan, empat bulan (Mohd Riduan) dan tiga bulan (Muhamad Yusri) sekiranya gagal membayar denda.

Mengikut pertuduhan, ketiga-tiga lelaki itu yang bertugas di Unit Forensik masing-masing menerima wang tunai berjumlah RM6,250; RM3,550 dan RM1,100, menerusi pemindahan dalam talian dalam akaun bank mereka daripada pemilik sebuah syarikat yang berusia 32 tahun bagi kerja-kerja pengurusan jenazah.

Mereka didakwa melakukan perbuatan tersebut di beberapa cawangan bank di Bandar Baru Bangi, Kajang dan Banting, dekat sini antara 18 Mac 2018 dan 7 Ogos 2019

Pendakwaan dikemukakan mengikut Seksyen 165 Kanun Keseksaan yang memperuntukkan hukuman penjara sehingga dua tahun atau dengan denda atau kedua-duanya sekali.

Sebelum menjatuhkan hukuman, Rozilah turut menasihati ketiga-tiga tertuduh agar insaf dan berjanji tidak mengulangi kesilapan serupa.

“Sebagai PPK di unit forensik yang menguruskan jenazah dan mayat, kerjaya kamu ini sangat mulia. Sepatutnya, kamu jangan bagi cadangan atau peluang (perbuatan rasuah), kamu tegur perbuatan mereka (rasuah) baru ada integriti sebagai penjawat awam.

“Dapat duit (gaji) sedikit, biar berkat, guna fikiran yang Allah bagi untuk menilai baik dan buruk. Apa yang kamu buat ini salah dan harap hukuman ini jadi kifarah kepada kamu,” katanya.

Ketika rayuan, ketiga-tiga tertuduh yang tidak diwakili peguam tidak dapat menahan kesedihan dan memohon dikenakan hukuman ringan dengan alasan mereka adalah penanggung utama keluarga.

Pegawai Pendakwa Suruhanjaya Pencegahan Rasuah Malaysia (SPRM) Mohd Alif Shaharuzaman memohon mahkamah mengenakan hukuman setimpal dengan alasan kepentingan awam melebihi daripada kepentingan kesemua tertuduh selain bagi mencerminkan  tahap keseriusan kes.

Sementara itu, seorang lagi PPK di hospital sama iaitu Hairul Nizam Idris, 39, mengaku tidak bersalah atas satu pertuduhan menerima rasuah untuk dirinya berjumlah RM1,100 daripada seorang lelaki menerusi pemindahan dalam  talian dalam akaun banknya berhubung kerja-kerja serupa di sebuah cawangan bank di Kajang pada 20 dan 23 April 2018.

Dia dakwa mengikut Seksyen 17 (a) Akta SPRM 2009 dan boleh dihukum di bawah Seksyen 24 (1) akta sama yang memperuntukkan penjara sehingga 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.

Bapa tiga anak itu turut mengaku tidak bersalah atas satu pertuduhan pilihan di bawah Seksyen 165 Kanun Keseksaan.

Hairul yang diwakili peguam Siti Nurul Jannah Rizali dibenarkan ikat jamin RM6,000 dengan seorang penjamin serta menyerahkan pasport kepada mahkamah dan melaporkan diri di pejabat SPRM.

Sebutan semula kes ditetapkan 17 Mac depan.–AlHijrah Online


PULIHARA BANGUNAN BERSEJARAH UNTUK GENERASI AKAN DATANG – SULTAN SELANGOR

KLANG: Sultan Selangor, Sultan Sharafuddin Idris Shah bertitah agar pihak berkuasa untuk memulihara dan memelihara bangunan bersejarah berkaitan dengan negeri Selangor yang berada di Kuala Lumpur.

Menurut kenyataan yang dimuat naik menerusi Facebook rasmi Selangor Royal Office, Sultan Sharafuddin bimbang jika bangunan dan monumen tidak dipulihara secepat mungkin dan terbiar, tinggalan tersebut tidak dapat diselamatkan jika runtuh atau rosak

“Jika itu berlaku, kos pemuliharaan akan menjadi lebih tinggi dan seterusnya akan merugikan negara.

“Pihak berkaitan seperti Kementerian Wilayah Persekutuan, Jabatan Warisan Negara dan Dewan Bandaraya Kuala Lumpur (DBKL) perlu melakukan pemuliharaan serta pemeliharaan lebih intensif terhadap bangunan-bangunan bersejarah tersebut,” titah baginda bersempena sambutan Hari Wilayah Persekutuan esok.

Dalam titah baginda turut menyatakan kebanyakan bangunan seumpama itu memiliki nilai sejarah yang sangat tinggi serta masih menjadi destinasi pelancongan tumpuan di ibu negara.

Sultan Sharafuddin memberi contoh Bangunan Sultan Abdul Samad yang dirasmikan pada 1897 dan pernah menjadi pusat pentadbiran kerajaan negeri Selangor semasa Kuala Lumpur menjadi ibu negeri Selangor hingga 1974, sebelum ibu negeri Selangor dipindahkan ke Shah Alam.

Baginda juga pernah bertugas sebagai penjawat awam dengan kerajaan negeri Selangor di Bangunan Sultan Abdul Samad pada 1968.

“Bangunan-bangunan bersejarah lain seperti Carcosa Seri Negara, Masjid Jamek Sultan Abdul Samad, Gereja St Mary, Stesen Kereta Api Kuala Lumpur dan Ibu Pejabat Kereta Api Tanah Melayu (KTM) Berhad, Istana Negara lama serta Stadium Merdeka sarat dengan kisah sejarah melibatkan pembentukan negara ini, yang kebanyakannya mempunyai kaitan rapat dengan sejarah awal Selangor,” titah baginda.

Baginda turut berpendapat seni bina Moorish dan Moghul yang melatari reka bentuk bangunan-bangunan bersejarah di sekitar Kuala Lumpur mempunyai cerita tersendiri dan seharusnya dipulihara untuk dihargai serta dikagumi oleh generasi akan datang.—AlHijrah Online


23 SYARIKAT DIBERI LESEN PENGELOLA JEMAAH HAJI TAHUN INI

KUALA LUMPUR: Lembaga Tabung Haji (TH) telah menyerahkan Lesen Pengelola Jemaah Haji (PJH) kepada 22 syarikat pelancongan tempatan dan anak syarikatnya, TH Travel & Services Sdn Bhd, bagi musim haji 1444H / 2023.

Pengarah Eksekutif TH Datuk Seri Syed Saleh Syed Abdul Rahman berkata pemilihan tersebut, bagi memastikan syarikat pelancongan tempatan yang terpilih, memiliki kapasiti teguh, kepakaran dan pengalaman mencukupi serta berwibawa, dalam memberikan perkhidmatan terbaik dan menjaga kebajikan jemaah haji negara.

Jelasnya syarikat pelancongan berdaftar boleh memohon untuk menjadi PJH yang berlesen dan dipilih secara tahunan, setelah memenuhi syarat-syarat ditetapkan.

Malah katanya musim haji kali ini terdapat syarikat PJH yang baharu diluluskan lesen bagi memberi lebih banyak pilihan kepada bakal haji.

“TH ingin mengingatkan semua bakal jemaah haji yang berhasrat ingin menunaikan haji tahun ini, untuk lebih berhati-hati dan memilih pakej yang disediakan oleh syarikat-syarikat PJH yang dilesenkan ini sahaja,” katanya dalam kenyataan hari ini.

Syed Saleh berkata bakal haji yang berhasrat ke tanah suci melalui PJH perlu mendaftar dengan syarikat pilihan mereka, selepas menerima surat tawaran menunaikan haji.

Syed Saleh berkata mana-mana individu atau agensi pelancongan yang mengiklankan, menawarkan atau mengelola perkhidmatan pakej haji tanpa mendapat kelulusan daripada TH boleh dikenakan tindakan undang-undang di bawah Seksyen 27, Akta Tabung Haji 1995.

Dalam pada itu, beliau turut mengingatkan rakyat Malaysia supaya sentiasa patuh kepada peraturan Kerajaan Arab Saudi dengan menggunakan Visa Haji dan tidak menggunakan visa pelancongan untuk menunaikan rukun Islam kelima itu.–AlHijrah Online


HASRAT PM SUPAYA CETAK, EDAR SATU JUTA AL-QURAN AKAN DISEGERAKAN – MOHD NA’IM

KUALA LUMPUR: Hasrat Perdana Menteri Datuk Seri Anwar Ibrahim semalam untuk Malaysia mengeluarkan satu juta al-Quran untuk diedarkan segera di seluruh dunia sebagai tindakan balas terhadap insiden membakar naskhah al-Quran di Sweden, akan disegerakan.

Menteri di Jabatan Perdana Menteri (Hal Ehwal Agama) Datuk Mohd Na’im Mokhtar berkata bagi tujuan itu, Jabatan Kemajuan Islam Malaysia (Jakim) dan Yayasan Dakwah Islam Malaysia (Yadim) akan mengadakan perbincangan.

“Selain itu, mereka juga akan bekerjasama dengan Pejabat Perdana Menteri bagi tujuan penyelarasan pengedaran naskhah al-Quran berkenaan,”  katanya kepada pemberita selepas menghadiri Majlis Walimatul Urus Perdana anjuran Majlis Agama Islam Wilayah Persekutuan (MAIWP) di Dataran Merdeka di sini hari ini.

Mohd Na’im berkata selain sebagai tindak balas terhadap insiden itu, pengedaran naskhah al-Quran terbitan Yayasan Restu itu juga memberi peluang kepada masyarakat dunia untuk menghayati kandungan al-Quran memandangkan ia turut diterbitkan tafsirannya dalam pelbagai terjemahan bahasa.

“Apabila tafsiran dibuat dalam pelbagai bahasa, kita harap al-Quran ini bukan sekadar dibaca tetapi juga kandungannya dapat difahami dengan lebih baik…untuk itu, kita akan usahakan agar percetakan dan edarannya dapat dipercepat sebagaimana dihasratkan oleh Perdana Menteri,” katanya.

Yayasan Restu terkenal dengan penghasilan mushaf al-Quran dan penerbitan berkaitan al-Quran dengan reka bentuk eksklusif.

Semalam, Anwar berkata Malaysia mengutuk sekeras-kerasnya tindakan ahli politik pelampau kanan Sweden-Denmark, Rasmus Paludan membakar naskhah al-Quran di Sweden baru-baru ini, selain Anwar menegaskan ikhtiar yang akan dilaksanakan Yayasan Restu itu ialah cara paling berfaedah untuk menjawab kebiadaban yang dilakukan terhadap kitab suci itu.

Terdahulu, Majlis Walimatul Urus Perdana yang menyaksikan 100 pasangan pengantin terdiri daripada asnaf fakir, miskin dan mualaf diraikan serentak, turut dihadiri Pengerusi MAIWP Tan Sri Dr Mohd Daud Bakar. — AlHijrah Online


ANGGOTA POLIS DISIASAT MINTA WANG SOGOKAN

KLANG: Polis membuka kertas siasatan tatatertib terhadap anggotanya yang disyaki meminta wang sogokan daripada seorang pemilik pikap di Bandar Sultan Suleiman, Pelabuhan Klang, Khamis lalu.

Ketua Polis Daerah Klang Utara, ACP Nurulhuda Mohd Salleh berkata, kertas siasatan itu dibuka selepas pihaknya mengesan video yang dimuatnaik seorang pengguna Twitter memaparkan tingkah laku anggota tersebut.

“Kami mengenalpasti pelaku iaitu anggota terbabit dalam insiden itu dan satu kertas siasatan tatatertib dibuka ke atas anggota berkenaan.

“Polis menyeru supaya pemilik akaun media sosial atau individu mempunyai maklumat lanjut supaya menghubungi Balai Polis Klang Utara untuk membantu siasatan,” katanya dalam hantaran di Facebook Polis Daerah Klang Utara, hari ini.

Sebelum ini tular sebuah video menunjukkan dua anggota polis menahan seorang lelaki di tepi jalan dan disyaki meminta wang daripada pemilik kenderaan tersebut.–AlHijrah Online


FASA KEDUA PPN: PASANGAN JARAK JAUH DIBENARKAN RENTAS NEGERI

PUTRAJAYA: Pasangan jarak jauh dibenarkan untuk merentas negeri dan daerah dalam Fasa Kedua Pelan Pemulihan Negara (PPN).

Menteri Kanan (Keselamatan), Datuk Seri Ismail Sabri Yaakob berkata, kebanaran itu tertakluk kepada kelulusan Polis Diraja Malaysia (PDRM).

“Ramai yang mahu mendengar mengenai pergerakan rentas negeri dan daerah oleh pasangan jarak jauh. Malah, saya sendiri ada menerima rayuan berhubung perkara ini.

“Jadi fasa dua ini, kita membenarkan rentas negeri dan daerah kepada pasangan jarak jauh tetapi hanya bagi kes kecemasan dan keperluan khas dengan kelulusan PDRM.

“Kecemasan kita tahu tetapi ini kes-kes khas misalnya isteri hendak melahirkan atau mempunyai anak yang masih bayi jadi perlukan suami untuk hadir bersama, kerana anak tidak sihat dan sebagainya, itu kita benarkan,” katanya dalam sidang media bersama Menteri Kewangan, Tengku Datuk Seri Zafrul Tengku Abdul Aziz secara maya, hari ini.

Dalam sidang media tersebut, Ismail turut memaklumkan individu yang berada di dalam kawasan Perintah Kawalan Pergerakan Diperketatkan (PKPD) dibenarkan untuk keluar bagi yang mempunyai janjitemu menerima suntikan vaksin COVID-19 di Pusat Pemberian Vaksin (PPV).

Bagaimanapun, kebenaran tersebut hanya membenarkan seorang sahaja namun bagi yang uzur atau orang kurang upaya (OKU), kelonggaran diberikan bagi yang memerlukan peneman.

“Bagi individu yang tidak mempunyai kenderaan sendiri dan terpaksa menempah kenderaan e-hailing, kita benarkan kapasiti penumpang seramai tiga orang

“Ini adalah untuk individu warga emas atau OKU yang memerlukan peneman dan tiada kenderaan sendiri untuk ke tempat menerima vaksin.

“Ia bermaksud dua penumpang dan seorang pemandu e-hailing berkenaan,” katanya.

–AlHijrah Online


PENDAKWAAN TUTUP KES SITI BAINUN, KEPUTUSAN 24 NOV

KUALA LUMPUR: Pihak pendakwaan dalam perbicaraan kes pengasas Rumah Bonda Siti Bainun Ahd Razali, yang didakwa mengabai dan menganiaya seorang remaja perempuan sindrom Down dikenali sebagai Bella, hari ini menutup kesnya selepas memanggil 22 saksi.

Timbalan Pendakwa Raya Nor Azizah Mohamad, yang mengetuai pasukan pendakwaan, memaklumkan Hakim Mahkamah Sesyen Izralizam Sanusi bahawa pihaknya menutup kes selepas juruteknik syarikat penapis air Mohamed Rezuan Satori, 25, selesai memberi keterangan.

“Dengan berakhirnya keterangan saksi pendakwaan ke-22, pihak pendakwaan menutup kes hari ini,” katanya.

Beliau dibantu oleh Timbalan Pendakwa Raya Zilfinaz Abbas, Zahida Zakaria, Fazeedah Faik dan Shakira Aliana Alias.

Izralizam kemudian memerintahkan kedua-dua pihak memfailkan hujahan bertulis pada 18 Nov sebelum mahkamah membuat keputusan di akhir kes pendakwaan pada 24 Nov ini sama ada membebaskan Siti Bainun atau memerintahkan tertuduh membela diri.

Nor Azizah turut memaklumkan bahawa pendakwaan telah menawarkan 15 saksi kepada pembelaan antaranya bekas penghuni Rumah Bonda dan rakan Siti Bainun sekiranya tertuduh diperintah membela diri.

Pada prosiding hari ini, Siti Bainun diwakili peguam Nur’Aminahtul Mardiah Md Nor, Mohammad Farhan Maaruf, Nurul Hafidzah Hassan dan Nur Ellena Mohamed Razif

Turut hadir Datuk Khairul Anwar Rahmat yang dilantik oleh Pemangku Raja Johor Tunku Ismail Sultan Ibrahim selaku peguam pemerhati.

Sementara itu, menerusi satu kenyataan media, barisan peguam pemerhati hari ini merakamkan penghargaan kepada semua pihak atas kelancaran perbicaraan kes tersebut.

“Kami mempunyai kepercayaan penuh terhadap prosiding mahkamah dan berharap keadilan akan dapat ditegakkan buat anakanda Bella pada akhir kes ini dan kejadian yang menimpa Bella ini tidak boleh dibenarkan berlaku lagi dalam masyarakat kita,” menurut kenyataan itu.

Perbicaraan kes itu bermula 30 Mac lepas dan antara saksi pendakwaan ialah Bella, bekas penghuni Rumah Bonda iaitu Yasmin Nahar Mahmood, pakar psikiatri Dr Wan Asyikin Wan Azlan, pembantu pengurus syarikat swasta Zurianty Sudin dan pakar bedah plastik Dr Salmi Mohamed Shukur.

Siti Bainun, 30, mengaku tidak bersalah mengabai dan menganiaya remaja perempuan sindrom Down berusia 13 tahun itu sehingga menyebabkan mangsa mengalami kecederaan fizikal serta emosi.

Dia didakwa melakukan perbuatan itu di sebuah kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.-AlHijrah Online


LESEN SYARIKAT EMRAZ TRAVEL & TOURS DIGANTUNG ENAM BULAN

KUALA LUMPUR: Lesen Syarikat Emraz Travel & Tours Sdn Bhd digantung selama enam bulan berkuat kuasa Isnin ini (10 Julai) hingga 9 Jan 2024.

Menteri Pelancongan, Seni dan Budaya Datuk Seri Tiong King Sing berkata perkara itu diputuskan selaras dengan Akta Industri Pelancongan 1992 (Akta 482) di bawah subseksyen 8(1)(d) iaitu menjalankan perniagaan mengikut cara yang memudaratkan kepentingan orang awam, industri pelancongan atau ekonomi negara.

“Dalam tempoh penggantungan lesen ini, syarikat tidak boleh mengurusniagakan apa-apa perniagaan baharu seperti mengiklankan pakej umrah dan mengambil jemaah baharu untuk mengerjakan umrah.

“Dalam tempoh penggantungan lesen ini juga, syarikat tersebut dikehendaki memulangkan semula bayaran dan dokumen milik jemaah umrah yang memilih untuk membatalkan tempahan dengan syarikat serta membuat penjadualan semula penerbangan umrah yang tertangguh,” katanya dalam kenyataan hari ini.

Katanya sekiranya didapati syarikat melanggar syarat ini, tindakan pembatalan lesen boleh diambil dan tiada pembaharuan lesen akan dibenarkan setelah habis tempoh lesen.

Pada 2 April lepas, Lembaga Tabung Haji (TH) menggantung lesen Pengelola Jemaah Haji (PJH) Emraz Travel & Tours sebagai langkah awal untuk melindungi kebajikan bakal jemaah haji susulan aduan awam berkenaan perkhidmatan umrah yang ditawarkan syarikat tersebut. — AlHijrah Online


PEMUDA BERLAKON JADI OKU MOHON MAAF

KUALA LUMPUR: Pemuda yang berpura-pura menjadi orang kurang upaya (OKU) untuk mendapatkan parkir memohon maaf atas tindakannya.

Mohamad Iswan Ishak menjelaskan, dia dan rakannya hanya melakonkan semula situasi orang yang salah guna parkir OKU.

“Kalau tengok balik, tempat parkir kereta itu bukan OKU punya. Ia parkir kereta biasa. Salah saya sebab di akhir video itu saya tidak mengatakan sesuatu perkara kita tak boleh dilakukan,” tambahnya.

Jelasnya juga video tersebut dibuat selepas mendapat permintaan daripada pengikut berstatus OKU yang meminta isu salah guna tempat letak kenderaan OKU diketengahkan.

“Saya pun berkawan dengan mereka. Jadi saya memohon maaf atas keterlanjuran ini. Saya minta maaf kepada semua OKU yang mungkin terasa, tapi itu bukan niat saya.

“Realitinya memang ada orang yang berlakon menjadi OKU untuk mendapatkan tempat parkir kereta,” katanya.

Susulan video yang tular, Presiden OKU Sentral, Senator Datuk Ras Adiba Radzi hari ini membuat laporan polis terhadap beberapa individu yang menyalahgunakan kemudahan yang dikhaskan untuk golongan orang kurang upaya.

Katanya permohonan maaf individu hina OKU itu diterima namun laporan polis tetap dibuat.—AlHijrah Online


KADAR ZAKAT FITRAH PERAK KEKAL RM7

IPOH: Perak masih mengekalkan tiga pilihan kadar bayaran zakat fitrah pada tahun ini iaitu RM7, RM14 dan RM21 mengikut jenis beras yang digunakan.

Ketua Pegawai Eksekutif Majlis Agama Islam dan Adat Melayu Perak (MAIPk) Shahrul Azam Shaari berkata harga minimum yang perlu dibayar oleh setiap individu berkewajipan mengeluarkan zakat fitrah adalah sebanyak RM7.00.

“Bagaimanapun, adalah digalakkan para pembayar zakat fitrah untuk membayar melebihi kadar tersebut mengikut beras yang dimakan atas dasar ‘tatawwu’ (mengerjakan ketaatan).

“Kadar yang ditawarkan adalah RM14.00 bagi pembayar yang menggunakan beras wangi, beras putih import, beras perang, beras pulut, herba poni dan seumpamanya, manakala RM21.00 bagi pembayar  menggunakan beras basmathi, beras jepun, beras merah dan seumpamanya,” katanya dalam kenyataan hari ini.

Beliau berkata bagi memudahkan pembayar zakat, pihaknya  menyediakan beberapa platform seperti QR Code Maybank, Aplikasi Snap N Pay, Aplikasi GoPayZ dan Financial Process eXchange (FPX) melalui Portal MAIPk bagi kemudahan bayaran dalam talian.

Selain itu, bagi bayaran melalui amil, kutipan zakat fitrah boleh dilakukan secara kaunter yang diwujudkan di masjid, surau, lokasi tumpuan orang ramai selain pejabat kerajaan atau swasta terpilih atau bertemu secara langsung dengan amil jika melibatkan warga emas uzur.

“Bayaran melalui amil hendaklah dilaksanakan dengan pematuhan kepada arahan, peraturan dan tatacara kawalan ditetapkan oleh Majlis Keselamatan Negara (MKN) dan Kementerian Kesihatan (KKM),” katanya.

Beliau berkata proses bayaran zakat fitrah kepada amil hendaklah mematuhi syarat seperti sentiasa memakai pelitup muka, mengekalkan penjarakan fizikal dan menggunakan cecair pembasmi kuman, menyediakan wang secukupnya bagi melancarkan proses bayaran dan tidak bersalaman semasa akad bayaran zakat. – AlHijrah Online